Buk Jon

SAPTA 1

1 Long stat bilong olgeta samting, Tok i stap. Na Tok i stap wantaim God. Na Tok, Em yet Em i God.
2 Em yet i stap wantaim God long stat bilong olgeta samting.
3 Em i bin wokim olgeta samting, na sapos Em i no bin wokim, i no gat wanpela samting i kamap.
4 Laip i stap long Em. Na dispela laip, em i lait bilong ol man.
5 Na dispela lait i save givim lait long ples tudak. Na tudak i no save long em.
6 God i bin salim wanpela man i kam, nem bilong en, Jon.
7 Dispela man i bin kam bilong i stap man bilong telimautim tok, na long telimautim tok long dispela Lait, bai olgeta man i ken harim tok bilong em na ol i ken bilip.
8 Em i no dispela Lait. Nogat. Tasol God i salim em bilong telimautim tok long dispela Lait.
9 Dispela Em i Lait tru i save givim lait long olgeta man i kamap long dispela graun.
10 Em i stap long dispela graun, na Em yet i bin kamapim dispela graun, na ol manmeri bilong dispela graun ol i no save long Em.
11 Em i kam long ol lain bilong Em yet, na ol lain bilong Em yet ol i no kisim Em.
12 Tasol olgeta man i kisim Em, Em i givim namba long ol, bai ol i ken kamap ol pikinini man bilong God. Yes long ol man i bilip long nem bilong Em.
13 Ol dispela i no kamap long blut, o long laik bilong bodi, o long laik bilong man. Tasol ol i kamap long God.
14 Na dispela Tok i bin kamap man, na Em i stap namel long mipela. (Na mipela i bin lukim glori bilong En. Dispela glori i wankain olsem glori bilong dispela wanpela, Em i Pikinini Man tru bilong Papa.) Na Em i pulap long marimari na pasin i tru.
15 Jon i telimautim tok long Em na singaut i spik, Dispela Em i Man mi bin tokaut long Em. Man i kam bihain long mi, Em i save winim mi. Long wanem Em i bin i stap paslain long mi.
16 Na yumi olgeta i bin kisim ol samting i pulap long Em, na marimari na marimari moa yet.
17 Long wanem Moses i bin givim lo, tasol marimari na pasin i tru i bin i kam long Jisas Kraist.
18 I no gat wanpela man i bin lukim God long wanpela taim. Nogat tru. Dispela wanpela, Em i Pikinini Man tru bilong God, Em i stap klostu tru long bel bilong Papa, Em yet i bin tokaut na soim Papa long yumi.
19 Na taim ol Ju i salim ol pris wantaim ol Livai i lusim Jerusalem i go bilong askim em, Yu husat? Jon i telimautim dispela tok.
20 Na em i tokaut klia na i no haitim tok. Tasol em i tokaut klia olsem, Mi no Kraist.
21 Na ol i askim em, Wanem samting nau? Ating yu Ilaija, a? Na em i tok, Nogat. Ating yu dispela profet, a? Na em i bekim tok i spik, Nogat.
22 Nau ol i tokim em, Yu husat? Yu tokim mipela bai mipela i ken bekim tok long ol man i bin salim mipela i kam. Yu tok wanem long yu yet?
23 Em i tok, Mi dispela maus i save singaut long ples i no gat man, na i spik, Stretim rot bilong Bikpela. Dispela i olsem profet Aisaia i bin tok pinis.
24 Na dispela lain ol Ju i bin salim i kam, ol i bilong lain Farisi.
25 Na ol i askim em na tokim em, Sapos yu no stap dispela Kraist, o Ilaija, o dispela profet, orait bilong wanem yu save givim baptais?
26 Jon i bekim tok long ol, i spik, Mi save givim baptais long wara. Wanpela i sanap namel long yupela, tasol yupela i no save long Em.
27 Em i dispela man husat i kam bihain long mi i winim mi. Mi no gutpela man inap long lusim rop i pasim su bilong Em.
28 Ol dispela samting i bin kamap long Betabara, hapsait long wara Jodan, long ples Jon i save givim baptais long en.
29 Long de bihain, Jon i lukim Jisas i kam long em, na em i tok, Lukim Pikinini Sipsip bilong God husat i save tekewe sin bilong manmeri bilong dispela graun.
30 Dispela Em Man bipo mi bin tok long Em olsem, Bihain long mi wanpela Man bai i kam Em i winim mi. Long wanem Em i bin i stap bipo long mi.
31 Na mi no bin save long Em. Tasol Em i mas i kamap ples klia long Isrel, olsem na mi kam na givim baptais long wara.
32 Na Jon i toksave, i spik, Mi bin lukim Spirit i lusim heven na i kam daun olsem wanpela pisin ol i kolim balus, na Em i sindaun antap long Em.
33 Na mi no bin save long Em. Tasol God i bin salim mi i kam bilong givim baptais long wara, na Em i bin tokim mi olsem, Long Man yu lukim Spirit i kam daun na i stap long En, orait dispela Man i save givim baptais long Holi Spirit.
34 Na mi bin lukim na mi toksave olsem, dispela em i Pikinini Man bilong God.
35 Long de bihain, Jon i sanap gen wantaim tupela disaipel bilong en.
36 Na em i lukim Jisas i wokabaut i go. Na Jon i tok, Lukim, Pikinini Sipsip bilong God!
37 Na dispela tupela disaipel i harim em i toktok, na tupela i bihainim Jisas.
38 Nau Jisas i tanim, na i lukim tupela i bihainim Em, na Em i tokim tupela, Yutupela i laik painim wanem samting? Tupela i tokim Em, Rabai, Yu stap we? (Yumi tanim dispela nem Rabai olsem, Tisa.)
39 Em i tokim tupela, Kam na lukim. Tupela i go na lukim ples Em i stap long en. Na tupela i stap wantaim Em long dispela de. Long wanem em i olsem 4 klok long apinun.
40 Wanpela bilong dispela tupela i bin harim Jon i tok, na i bihainim Jisas, em i Andru, brata bilong Saimon Pita.
41 Pastaim em i go na lukim brata bilong em yet Saimon na tokim em, Mipela i lukim pinis dispela Mesaia. Yumi tanim dispela nem Mesaia olsem, Kraist.
42 Na em i bringim em i kam long Jisas. Na taim Jisas i lukim em, Em i tok, Yu Saimon, pikinini man bilong Jona. Bai ol i kolim nem bilong yu Sifas. Yumi tanim dispela nem olsem, Wanpela ston.
43 Long de bihain Jisas i laik lusim dispela hap na go long Galili. Na Em i painim Filip na tokim em, Bihainim Mi.
44 Na Filip em i man bilong Betsaida, taun bilong Andru tupela Pita.
45 Filip i go lukim Nataniel na i tokim em, Mipela i painim pinis dispela Man Jisas bilong Nasaret, pikinini man bilong Josep. Long lo Moses na tu ol profet i bin raitim tok long Em.
46 Na Nataniel i tokim em, Ating wanpela gutpela samting em inap kamap long Nasaret, a? Filip i tokim em, Yu kam na lukim.
47 Jisas i lukim Nataniel i kam long Em, na Em i tok long em, Lukim, wanpela man tru bilong Isrel, i no gat wanpela pasin giaman i stap long em.
48 Nataniel i tokim Em, Wanem ples Yu bin save long mi? Jisas i bekim tok long em i spik, Bipo, Filip i no singautim yu yet na taim yu stap yet long as bilong diwai fik, Mi bin lukim yu.
49 Nataniel i bekim tok long Em i spik, Rabai, Yu stap Pikinini Man bilong God. Yu stap King bilong Isrel.
50 Jisas i bekim tok long em i spik, Yu bilip long wanem Mi tokim yu, Mi lukim yu aninit long wanpela diwai fik, a? Bai yu lukim ol bikpela samting i winim tru ol dispela.
51 Na Em i tokim em, Tru tumas Mi tokim yupela. Bihain bai yupela i lukim heven i op, na ol ensel bilong God i go antap na i kam daun long Pikinini Man bilong man.

SAPTA 2

1 Na long namba tri de, wanpela marit i kamap long Kena bilong Galili. Na mama bilong Jisas i stap.
2 Na ol i singautim Jisas wantaim ol disaipel bilong En tu long i kam long dispela marit.
3 Na taim wain i pinis, mama bilong Jisas i tokim Em, Ol i no gat wain.
4 Jisas i tokim em, Meri, Mi mas mekim wanem long yu? Taim bilong Mi i no kamap yet.
5 Mama bilong En i tokim ol wokboi, Wanem samting Em i tokim yupela, yupela i mas bihainim.
6 Na long dispela hap i gat 6-pela sospen ston bilong wara i stap. Ol i bilong bihainim pasin bilong ol Ju long waswas. Olgeta wan wan inap long holim 70 o 100 lita wara.
7 Jisas i tokim ol, Pulimapim ol dispela sospen ston long wara. Na ol i pulimapim ol i go inap long ol i pulap tru.
8 Na Em i tokim ol, Kapsaitim sampela nau, na karim i go long hetman bilong kaikai. Na ol i karim i go.
9 Hetman bilong kaikai i traim dispela wara i bin kamap wain, na em i no bin save i kam long we. (Tasol ol wokboi i bin kapsaitim dispela wara, ol i save pinis.) Orait hetman bilong kaikai i singautim dispela man nau i marit.
10 Na em i tokim em, Olgeta man i save tilim gutpela wain pastaim. Na taim ol man i dringim planti pinis, nau ol i save tilim wain i nogut liklik. Tasol yu bin holim gutpela wain na wet inap long nau.
11 Jisas i wokim dispela namba wan mirakel bilong Em long Kena bilong Galili. Na Em i soim glori bilong En long ol. Na ol disaipel bilong En i bilip long Em.
12 Bihain long dispela Em i go daun long Kapaneam wantaim mama bilong En, na ol brata bilong En, na ol disaipel bilong En. Na ol i no stap planti de long dispela hap.
13 Na taim bilong Pasova bilong ol Ju i laik kamap klostu, na Jisas i go antap long Jerusalem.
14 Na Em i lukim pinis ol man i wok long salim ol bulmakau na sipsip na ol pisin ol i save kolim balus long tempel. Na Em i lukim ol man bilong senisim mani i sindaun i stap.
15 Na taim Em i kisim baklain, Em i wokim wanpela wip, na Em i rausim olgeta i go ausait long tempel wantaim ol sipsip, na ol bulmakau. Na Em i kapsaitim mani bilong ol man bilong senisim mani, na Em i kapsaitim ol tebol.
16 Na Em i tokim ol man i wok long salim ol pisin ol i save kolim balus, Karim ol dispela samting i go ausait. Yupela i no ken mekim haus bilong Papa bilong Mi i kamap olsem wanpela haus stua.
17 Na ol disaipel bilong En i tingim gen dispela rait i stap pinis, Mi pulap tru long strong bilong lukautim haus bilong Yu.
18 Long dispela taim ol Ju i bekim tok long Em i spik, Yu soim wanem mak long mipela, inap long Yu mekim ol dispela samting?
19 Jisas i bekim tok long ol i spik, Bagarapim dispela tempel, orait inap long tripela de, bai Mi kirapim em gen.
20 Olsem na ol Ju i tok, Inap long 46 yia ol i wok long sanapim dispela tempel, na ating Yu bai sanapim em gen long tripela de, a?
21 Tasol Em i tok long tempel bilong bodi bilong Em yet.
22 Olsem na taim Em i kirap bek long i dai, ol disaipel bilong En i tingim gen dispela tok Em i bin mekim long ol. Na ol i bilipim ol rait bilong God wantaim ol tok Jisas i bin mekim.
23 Nau taim Em i stap long Jerusalem long pasova, long de bilong bikpela kaikai, planti manmeri i bilip long nem bilong En, taim ol i lukim ol mirakel Em i mekim.
24 Tasol Jisas i no givim Em yet long ol. Long wanem Em i save pinis long olgeta man.
25 Na Em i no gat as long wanpela man i mas tok save long Em long ol man. Long wanem Em i save pinis long wanem samting i stap insait long man.

SAPTA 3

1 Wanpela man bilong ol Farisi i stap, nem bilong en Nikodimas. Em i wanpela hetman bilong ol Ju.
2 Dispela man i kam long Jisas long nait na tokim Em, Rabai, mipela i save Yu wanpela tisa God i bin salim yu i kam. Long wanem i no gat wanpela man inap wokim ol dispela mirakel Yu save wokim, sapos God i no stap wantaim Em.
3 Jisas i bekim tok long em i spik, Tru tumas, Mi tokim yu, Sapos wanpela man i no kamap nupela gen, em i no inap lukim kingdom bilong God.
4 Nikodimas i tokim Em, Olsem wanem mama i ken karim gen wanpela man taim em i lapun pinis? Ating em inap i go insait long bel bilong mama namba tu taim na mama i karim em gen, a?
5 Jisas i bekim tok, Tru tumas, Mi tokim yu, sapos wanpela man i no kamap nupela long wara na long Spirit, em i no inap i go insait long kingdom bilong God.
6 Samting bodi i karim, em i bodi. Na samting Spirit i karim, em i spirit.
7 Yu no ken tingting planti long Mi bin tokim yu, Yu mas kamap nupela gen.
8 Win i save bihainim laik bilong em yet na winim i go, na yu save harim nois bilong en. Tasol yu no inap save em i kam long we, o em i save go we. Olgeta man i kamap nupela long Spirit, ol i olsem tasol.
9 Nikodimas i bekim tok long Em i spik, Ol dispela samting inap long kamap olsem wanem?
10 Jisas i bekim tok long em i spik, Ating yu stap wanpela tisa bilong Isrel, na yu no save long ol dispela samting, a?
11 Tru tumas, Mi tokim yu, mipela i save toktok long samting mipela i save long en. Na mipela i save autim tok long samting mipela i bin lukim. Na yupela i no save kisim dispela tok mipela i autim.
12 Sapos Mi bin tokim yupela long ol samting bilong graun, na yupela i no bilipim, olsem wanem bai yupela i bilip sapos Mi tokim yupela long ol samting bilong heven?
13 Na i no gat wanpela man i bin i go antap long heven, tasol Man i bin lusim heven na i kam daun. Dispela Man Em i Pikinini Man bilong man i bin i stap long heven.
14 Na olsem Moses i bin litimapim dispela snek long ples i no gat man, olsem tasol ol i mas litimapim Pikinini Man bilong man,
15 Bai olgeta man i bilip long Em i no ken lus. Nogat. Tasol ol i kisim laip i stap gut oltaim oltaim.
16 Long wanem God i bin laikim tru ol manmeri bilong dispela graun. Olsem na Em i bin givim dispela wanpela, Em i Pikinini Man tru bilong Em, bai olgeta man i bilip long Em ol i no ken lus. Nogat. Tasol ol i kisim laip i stap gut oltaim oltaim.
17 Long wanem, God i no bin salim Pikinini Man bilong En long dispela graun bilong kotim ol manmeri bilong dispela graun. Tasol Em i salim Em bai Em i ken kisim bek ol manmeri bilong dispela graun.
18 Man i bilip long Em, em i no gat kot. Tasol man i no bilip long Em, nau em i lus pinis long kot. Long wanem em i no bin bilip long nem bilong dispela wanpela, Em i Pikinini Man tru bilong God.
19 Na as bilong kot i olsem, lait i bin kamap pinis long dispela graun, na ol man i save laikim tudak na ol i no laikim lait. Long wanem ol pasin bilong ol i nogut tru.
20 Long wanem olgeta man wan wan i save mekim pasin nogut, em i no laikim tru dispela lait, na tu em i no save kam long dispela lait. Nogut dispela lait i mekim pasin bilong em i kamap ples klia.
21 Tasol man i save mekim pasin i tru em i save kam long dispela lait, bai pasin bilong en i ken kamap ples klia olsem, em i wok bilong God.
22 Bihain long ol dispela samting Jisas na ol disaipel bilong En i go long hap bilong Judia. Na Em i stap wantaim ol, na ol i givim baptais long dispela hap.
23 Na Jon tu i baptaisim ol man long Inon klostu long Selim, long wanem i gat planti wara long dispela hap. Na ol i kam na kisim baptais.
24 Long wanem ol i no bin putim Jon long kalabus yet.
25 Long dispela taim wanpela askim i kirap namel long sampela disaipel bilong Jon na ol Ju long pasin bilong waswas.
26 Na ol i kam long Jon na tokim em, Rabai, Man i bin i stap wantaim yu long hapsait bilong Jodan, dispela Man yu bin tokaut long En, harim, dispela man i givim baptais long ol man, na olgeta man i save kam long Em.
27 Jon i bekim tok i spik, Wanpela man i no inap kisim wanpela samting sapos God long heven i no givim dispela long em.
28 Yupela yet i tokaut long mi, mi bin tokaut olsem, Mi no dispela Kraist, tasol God i bin salim mi i kam paslain long Em.
29 Man i gat meri bilong marit, em i man bilong marit. Tasol pren i save sanap na harim dispela man i laik marit, em i gat bikpela amamas, long wanem em i harim maus bilong dispela man i laik marit. Olsem na dispela amamas i pulap tru long bel bilong mi.
30 Nem bilong Em i mas kamap bikpela moa yet, tasol nem bilong mi i mas i go daun.
31 Man i kam long antap, Em i antap long olgeta samting. Man i kamap long graun, em i bilong graun, na em i save toktok long samting bilong graun. Man i kam long heven, Em i antap long olgeta samting.
32 Na wanem samting Em i bin lukim na harim, Em i save tokaut long dispela samting. Na i no gat wanpela man i save kisim tokaut bilong En.
33 Man i bin kisim tok bilong En i save putim mak bilong en olsem, God Em i tru.
34 Long wanem, Man God i bin salim, Em i save tokaut long ol tok bilong God. Long wanem God i no save givim hap hap Spirit long Em.
35 Papa i save laikim tru Pikinini Man, na Em i bin putim olgeta samting long han bilong En.
36 Man i bilip long Pikinini Man, em i gat laip i stap gut oltaim oltaim. Na man i no bilip long Pikinini Man bai em i no inap lukim laip. Tasol belhat bilong God i stap long em.

SAPTA 4

1 Olsem na taim Bikpela i save ol Farisi i bin harim tok long Jisas i save kamapim na baptaisim planti disaipel na i winim Jon,
2 (Tasol Jisas yet Em i no save givim baptais, tasol ol disaipel bilong En i givim baptais,)
3 Em i lusim Judia, na i go bek gen long Galili.
4 Na Em i mas i go namel long Samaria.
5 Olsem na Em i go kamap long wanpela taun bilong Samaria ol i kolim Saika. Dispela i stap klostu long dispela hap graun Jekop i bin givim long pikinini man bilong en Josep.
6 Na hul wara bilong Jekop i stap long dispela ples. Skin bilong Jisas i les long wokabaut, olsem na Em i sindaun long dispela hul wara. Em i klostu long 12 klok belo.
7 Wanpela meri bilong Samaria em i kam bilong pulim wara i kam antap long graun. Jisas i tokim em, Givim wara long Mi bilong dring.
8 (Long wanem ol disaipel bilong En i bin i go pinis insait long taun bilong baim kaikai.)
9 Olsem na dispela meri bilong Samaria i tokim Em, Olsem wanem yu wanpela Ju na yu askim mi, wanpela meri bilong Samaria, long givim dring long Yu? Long wanem ol Ju i no save poromanim ol manmeri bilong Samaria.
10 Jisas i bekim tok long em i spik, Sapos yu bin save long presen bilong God, na Husat i tokim yu, Givim dring long Mi, orait bai yu askim Em, na bai Em i givim yu wara i gat laip.
11 Dispela meri i tokim Em, Bikpela man, Yu no gat wanpela samting bilong pulim wara i kam antap, na dispela hul wara i daun tru. Olsem na Yu bin kisim dispela wara i gat laip long wanem hap?
12 Tumbuna bilong mipela, Jekop, i bin givim dispela hul wara long mipela. Na em yet wantaim ol pikinini bilong en na ol bulmakau wantaim sipsip samting bilong en i bin dring long dispela hul wara. Ating Yu winim Jekop, a?
13 Jisas i bekim tok long em i spik, Olgeta man i save dring long dispela wara nek bilong ol bai i drai.
14 Tasol wanem man i dring long wara bai Mi givim em, nek bilong em i no inap drai gen. Tasol dispela wara bai Mi givim em bai i kamap insait long em olsem wanpela hul wara i save kamap i go inap long laip i stap gut oltaim oltaim.
15 Dispela meri i tokim Em, Bikpela man, givim mi dispela wara inap long nek bilong mi i no ken drai gen. Na tu mi no mas i kam gen long dispela ples bilong pulim wara i kam antap.
16 Jisas i tokim em, Yu go na singautim man bilong yu na kam bek hia.
17 Dispela meri i bekim tok i spik, Mi no gat man. Jisas i tokim em, Yu tok tru olsem yu no gat man.
18 Long wanem bipo yu gat 5-pela man. Na dispela man nau yu stap wantaim em, em i no man tru bilong yu. Long dispela yu tok tru.
19 Dispela meri i tokim Em, Bikpela man, mi ting olsem, Yu mas i stap wanpela profet.
20 Ol tumbuna bilong mipela i bin bung long dispela maunten na mekim lotu. Na yupela i tok olsem, Jerusalem em i ples ol man i mas lotu.
21 Jisas i tokim em, Meri, yu mas bilipim Mi, wanpela taim bai i kam, na bai yupela i no lotu long Papa long dispela maunten, na tu yupela i no lotu long Em long Jerusalem.
22 Yupela i save lotu long samting yupela i no save long en. Mipela i save lotu long samting mipela i save long en. Long wanem wok bilong God i kisim bek ol manmeri i kam long lain bilong ol Ju.
23 Tasol taim i laik kamap na nau i kamap pinis, olsem ol man i laik lotu tru bai ol i lotu long Papa long spirit na long pasin i tru. Long wanem Papa i wok long painim ol kain man olsem bilong ol i ken lotu long Em.
24 God Em i wanpela Spirit. Na ol man i laik lotu long Em, ol i mas lotu long Em long spirit na long pasin i tru.
25 Dispela meri i tokim Em, Mi save Mesaia bai i kam, ol i kolim Em Kraist. Taim Em i kam, Em bai tokim yumi long olgeta samting.
26 Jisas i tokim em, Em Mi tasol, nau Mi toktok wantaim yu.
27 Em i tok olsem na ol disaipel bilong En i kam, na ol i tingting planti, long wanem Em i toktok wantaim dispela meri. Tasol i no gat wanpela man i tok, Yu laik kisim wanem samting? o, Bilong wanem Yu toktok wantaim em?
28 Orait dispela meri i lusim baket bilong en, na em i go bek long taun. Na em i tokim ol man,
29 Yupela kam na lukim wanpela man. Em i bin tokim mi long olgeta samting mi bin mekim bipo. Ating dispela man em i no Kraist, a?
30 Olsem na ol i lusim taun, na i kam long Em.
31 Taim meri i stap yet long taun, ol disaipel bilong En i tokim Em i spik, Tisa Yu mas kaikai.
32 Tasol Em i tokim ol, Mi gat samting bilong kaikai na yupela i no save long en.
33 Olsem na ol disaipel i toktok namel long ol yet olsem, Ating wanpela man i bin bringim kaikai long Em?
34 Jisas i tokim ol, Kaikai bilong Mi em i bilong bihainim laik bilong Man i bin salim Mi i kam, na bilong pinisim wok bilong En.
35 Yupela i no ken tok, I gat 4-pela mun yet, na ating taim bilong kamautim kaikai bai i kamap, a? Harim, Mi tokim yupela, Yupela i mas opim ai bilong yupela na lukluk long ol gaden. Long wanem ol i wait pinis na redi long kamautim.
36 Na man i save kamautim kaikai bai i kisim pe. Na em i bungim kaikai bilong laip i stap gut oltaim oltaim. Bai man i save planim na man i save kamautim, tupela i ken amamas tru wantaim.
37 Na dispela tok em i tru, Wanpela i save planim na narapela i save kamautim.
38 Mi bin salim yupela bilong kamautim kaikai long gaden yupela i no bin wok long en. Ol arapela man i bin wok long en, na yupela i bin i go insait long wok bilong ol.
39 Na planti Samaria bilong dispela taun i bilip taim ol i harim tok bilong dispela meri. Meri i bin tokaut klia olsem, Em i tokim mi long olgeta samting mi bin mekim bipo.
40 Olsem na taim ol Sameria i kam long Em, ol i askim Em long Em i mas i stap wantaim ol. Na Em i stap long dispela ples inap long tupela de.
41 Na planti moa i bilip, long wanem ol i harim tok bilong Em yet.
42 Na ol i tokim dispela meri, Nau mipela i bilip. I no long tok bilong yu na mipela i bilip. Long wanem, mipela yet i bin harim tok bilong En, na mipela i save olsem, dispela man tasol Em i Kraist, Man bilong kisim bek manmeri bilong dispela graun.
43 Nau long tupela de bihain, Em i lusim dispela ples, na i go long Galili.
44 Long wanem Jisas yet i bin tokaut klia olsem, Wanpela profet i no gat nem long as ples bilong em yet.
45 Olsem na taim Em i kamap long Galili, ol man bilong Galili i kisim Em. Long wanem ol tu i bin i go long dispela bikpela kaikai bilong wik holi, na ol i bin lukim ol samting Em i bin mekim long Jerusalem long dispela bikpela kaikai.
46 Olsem na Jisas i kamap gen long Kena bilong Galili, long ples Em i bin mekim wara i kamap wain. Na wanpela ofisa bilong king i stap long Kapaneam, na pikinini man bilong en i gat sik.
47 Taim em i harim tok olsem Jisas i bin lusim Judia na kamap long Galili, em i go long Em. Na em i askim Em olsem, Em i mas kam daun, na oraitim pikinini man bilong en. Long wanem klostu em i laik i dai.
48 Olsem na Jisas i tokim em, Sapos yupela i no lukim ol kain kain mak na ol bikpela wok i save winim tingting, yupela i no laik bilip.
49 Dispela ofisa bilong king i tokim Em, Bikpela man, Yu mas i kam daun hariap, taim pikinini bilong mi i stap laip yet.
50 Jisas i tokim em, Go long rot bilong yu, pikinini man bilong yu i stap laip. Na dispela man i bilipim dispela tok Jisas i bin mekim long em, na em i lusim Em i go.
51 Na taim em i stap yet long rot, ol wokboi bilong en i bungim em na tokim em i spik, Pikinini man bilong yu i stap laip.
52 Olsem na em i askim ol long wanem taim em i stat long i kamap orait. Na ol i tokim em, Asde long wan klok apinun dispela fiva i lusim em.
53 Olsem na papa i save olsem dispela em i taim stret Jisas i bin tokim em, Pikinini man bilong yu i stap laip. Na em yet i bilip, na olgeta i stap long haus bilong en wantaim.
54 Dispela gen em i namba tu mirakel Jisas i bin wokim taim Em i lusim Judia na i go long Galili.

SAPTA 5

1 Bihain long ol dispela samting wanpela bikpela kaikai bilong de holi bilong ol Ju i kamap. Na Jisas i go antap long Jerusalem.
2 Na long Jerusalem klostu long maket bilong ol sipsip i gat wanpela liklik raunwara i stap. Na ol i kolim dispela raunwara long tokples Hibru, Betesda. Arere bilong dispela i gat 5-pela veranda.
3 Long ol dispela veranda, wanpela bikpela lain sik manmeri i slip i stap: ol man i aipas, na man i gat lek nogut, na ol man bun bilong ol i dai. Ol i wetim dispela wara i tanim.
4 Long wanem, long sampela taim wanpela ensel i save go daun insait long raunwara na tantanim dispela wara. Olsem na wanem man i go daun insait long wara paslain long ol arapela taim wara i tantanim pinis, bai em i kamap orait long wanem kain sik i stap long em.
5 Na wanpela man i stap, em i gat sik inap long 38 yia.
6 Taim Jisas i lukim em i slip i stap, na Em i save olsem, em i bin i stap sik longpela taim, Em i tokim em, Ating yu laik kamap orait gen?
7 Dispela sikman i bekim tok long Em, i spik, Bikpela man, taim wara i tantanim, mi no gat wanpela man i ken putim mi insait long raunwara. Tasol taim mi go yet, narapela man i go daun paslain long mi.
8 Jisas i tokim em, Yu sanap na kisim bet bilong yu na wokabaut.
9 Na wantu tasol dispela man i kamap orait, na em i kisim bet bilong en na wokabaut i go. Na dispela de em i sabat.
10 Olsem na ol Ju i tokim dispela man i bin kamap orait gen, Dispela em i de sabat. Em i tambu long yu karim bet bilong yu i go.
11 Em i bekim tok long ol olsem, Man i bin mekim mi orait, Em i tokim mi, Kisim bet bilong yu na wokabaut i go.
12 Olsem na ol i askim em, Wanem man i bin tokim yu, Kisim bet bilong yu na wokabaut i go?
13 Na man i bin kamap orait gen em i no save Em i husat. Long wanem Jisas i bin wokabaut i go. Wanpela bikpela lain manmeri i stap long dispela ples.
14 Bihain long ol dispela samting, Jisas i lukim dispela man insait long tempel, na Em i tokim em, Lukim, yu bin kamap orait gen. Yu no ken mekim sin moa. Nogut samting nogut moa yet i kamap long yu.
15 Dispela man i lusim Em, na em i go na tokim ol Ju olsem, Em Jisas husat i bin mekim em i kamap orait gen.
16 Na long dispela as ol Ju i wok long givim hevi long Jisas, na ol i wok long painim rot bilong kilim Em i dai. Long wanem Em i bin mekim ol dispela samting long de sabat.
17 Tasol Jisas i bekim tok long ol, Papa bilong Mi Em i wok i kam inap long nau, na Mi tu Mi wok.
18 Olsem na ol Ju i wok strong moa yet long painim rot long kilim Em i dai, long wanem Em i no bin brukim sabat tasol, tasol tu Em i bin tok olsem God Em i Papa bilong En. Long dispela Em i mekim Em yet i wanmak wantaim God.
19 Olsem na Jisas i bekim tok long ol i spik, Tru tumas, Mi tokim yupela, Pikinini Man i no inap mekim wanpela samting long laik bilong Em yet. Tasol wanem samting Em i lukim Papa i mekim, Em i save mekim. Long wanem, wanem samting Papa i save mekim, ol dispela wankain wok Pikinini Man tu i save mekim.
20 Long wanem Papa i save laikim tumas Pikinini Man, na Em i save soim Em olgeta samting Em yet i save mekim. Na bai Em i soim Em sampela wok i save winim ol dispela, bai yupela i ken tingting planti.
21 Long wanem, olsem Papa i save kirapim ol daiman na givim laip long ol, olsem tu Pikinini Man i save givim laip long ol man long laik bilong Em yet.
22 Long wanem Papa i no save skelim wanpela man long kot. Tasol olgeta wok bilong kot Em i givim long Pikinini Man pinis.
23 Em i mekim dispela, bai olgeta man i ken givim biknem long dispela Pikinini Man olsem ol i save givim biknem long Papa. Man i no save givim biknem long Pikinini Man, em i no save givim biknem long Papa, Man i bin salim Em i kam.
24 Tru tumas Mi tokim yupela, Man i save harim tok bilong Mi na bilip long Man i bin salim Mi i kam, em i gat laip i stap gut oltaim oltaim. Na em i no inap kamap long kot. Nogat. Tasol em i lusim pinis i dai na em i kamap pinis long laip.
25 Tru tumas Mi tokim yupela, Taim bai i kamap, na em i stap pinis, long ol daiman bai i harim maus bilong Pikinini Man bilong God. Na ol man i harim bai i stap laip.
26 Long wanem, olsem Papa i gat laip long Em yet, olsem tasol Pikinini Man bilong Em i gat laip long Em yet. Papa i bin givim dispela long Em.
27 Na tu Em i bin givim Em namba bilong skelim man long kot. Long wanem Em i Pikinini Man bilong man.
28 Yupela i no ken tingting planti long dispela. Long wanem taim bai i kamap long olgeta man i stap long matmat, bai ol i harim maus bilong En,
29 Na bai ol i kam ausait. Ol man i bin mekim gutpela pasin, bai ol i kirap bek long dispela kirap bek bilong laip. Na ol man i bin mekim pasin nogut, bai ol i kirap bek long dispela kirap bek bilong kisim kot.
30 Mi no inap mekim wanpela samting long laik bilong Mi yet. Mi save skelim kot olsem Mi save harim. Na kot bilong Mi em i stretpela. Long wanem Mi no save bihainim laik bilong Mi tasol. Tasol Mi bihainim laik bilong Papa, Man i bin salim Mi i kam.
31 Sapos Mi tokaut long Mi yet, tokaut bilong Mi i no tru.
32 I gat narapela i save tokaut long Mi. Na Mi save olsem, tokaut em i save autim long Mi, em i tru.
33 Bipo yupela i bin salim tok i go long Jon. Na em i tokaut pinis long tok i tru.
34 Tasol Mi no bin kisim tokaut long man. Tasol Mi save autim ol dispela samting, bai God i ken kisim bek yupela.
35 Em i olsem lam i save paia na i lait tru. Na long sotpela taim yupela i bin laik long amamas long lait bilong en.
36 Tasol Mi gat tokaut i save winim tok bilong Jon. Long wanem ol wok Papa i bin givim Mi bilong pinisim, ol dispela wok tasol Mi save mekim. Ol dispela wok i save tokaut long Mi olsem Papa i bin salim Mi i kam.
37 Na Papa, Man i bin salim Mi i kam, Em yet i save tokaut long Mi. I no gat wanpela taim yupela i bin harim maus bilong En, o lukim ausait bilong En.
38 Na tok bilong En i no stap insait long yupela. Long wanem yupela i no bilipim dispela Man Papa i bin salim Em i kam.
39 Yupela i mas skelim ol rait bilong God. Long wanem, insait long ol dispela rait yupela i ting yupela i bin kisim laip i stap gut oltaim oltaim. Na ol dispela rait yet i save tokaut long Mi.
40 Na yupela i no laik kam long Mi, bai yupela i ken kisim laip.
41 Mi no save kisim biknem long ol man.
42 Tasol Mi save long yupela olsem, pasin bilong laikim tru God i no stap insait long yupela.
43 Mi bin i kam long nem bilong Papa bilong Mi. Na yupela i no save kisim Mi. Sapos narapela man i kam long nem bilong em yet, bai yupela i kisim em.
44 Yupela i save kisim biknem long ol arapela bilong yupela yet. Na yupela i no save wok long painim biknem i kam long God tasol. Olsem na yupela inap bilip olsem wanem?
45 Yupela i no ken ting bai Mi sutim tok long yupela long pes bilong Papa. I gat narapela bai i sutim tok long yupela. Em i Moses, man yupela i bilip long en.
46 Long wanem sapos yupela i bin bilipim Moses, yupela i bin bilipim tok bilong Mi tu. Long wanem em i bin raitim tok i tokaut long Mi.
47 Tasol sapos yupela i no bilipim ol rait bilong em, olsem wanem bai yupela i bilipim tok bilong Mi?

SAPTA 6

1 Bihain long ol dispela samting Jisas i go long hapsait bilong raunwara Galili, dispela em i raunwara bilong Taibirias.
2 Na bikpela lain manmeri i bihainim Em, long wanem ol i bin lukim ol mirakel Em i bin mekim long ol sikman.
3 Na Jisas i go antap long wanpela maunten, na long dispela hap Em i sindaun wantaim ol disaipel bilong En.
4 Na Pasova i laik kamap, em i wanpela bikpela kaikai bilong ol Ju.
5 Nau taim Jisas i litimapim ai bilong En, na i lukim wanpela bikpela lain manmeri i kam long Em, Em i tokim Filip, Bai yumi baim bret we bilong ol dispela manmeri i ken kaikai?
6 Na Em i mekim dispela tok bilong traim em. Long wanem Em yet i save pinis wanem samting bai Em i mekim.
7 Filip i bekim tok long Em, Sapos yumi baim bret inap long 200 hap mani, em i no inap long ol, bilong olgeta dispela manmeri wan wan i ken kisim liklik hap.
8 Wanpela disaipel bilong En, Andru, brata bilong Saimon Pita, em i tokim Em,
9 Wanpela manki i stap hia, na em i gat 5-pela bret bali na tupela liklik pis. Tasol ol dispela i no inap long ol dispela bikpela lain manmeri?
10 Na Jisas i tok, Yupela tokim ol man long ol i mas sindaun. Nau planti gras i stap long dispela hap. Olsem na ol man i sindaun. Namba bilong ol i klostu 5,000.
11 Na Jisas i kisim ol hap bret, na taim Em i givim tenkyu, Em i tilim long ol disaipel, na ol disaipel i tilim long ol man i sindaun pinis. Na Em i mekim olsem long ol pis inap long laik bilong ol.
12 Na taim ol i pulap pinis, Em i tokim ol disaipel bilong En, Bungim olgeta hap kaikai i stap yet, bai wanpela hap i no ken lus.
13 Olsem na ol i bungim ol wantaim, na pulapim 12-pela basket long ol liklik hap bilong ol 5-pela bret bali. Ol dispela i stap yet bihain long ol i bin kaikai pinis.
14 Olsem na taim ol i lukim pinis dispela mirakel Jisas i bin wokim, ol man i tok, Dispela em i tru, Em dispela profet i mas i kam long dispela graun.
15 Olsem na taim Jisas i save ol i laik holimpas Em na putim Em i stap king, Em i lusim ol gen na i go long wanpela maunten, na Em yet tasol i stap.
16 Na taim i apinun pinis, ol disaipel bilong En i go daun long raunwara.
17 Na ol i go insait long wanpela bot, na ol i brukim raunwara i go na i laik kamap long Kapaneam. Na em i tudak pinis, na Jisas i no kamap yet long ol.
18 Na wanpela strongpela win i kamap, na dispela i kirapim biksi.
19 Olsem, taim ol i pul long bot i go inap long 6 kilomita samting, ol i lukim Jisas i wokabaut i kam antap long raunwara, na Em i laik kam klostu long bot. Na ol i pret.
20 Tasol Em i tokim ol, Em Mi yet, yupela i no ken pret.
21 Nau ol i amamas long kisim Em i kam insait long bot. Na wantu tasol dispela bot i stap pinis long graun ol i laik i go long en.
22 Long de bihain, taim ol manmeri i sanap long hapsait bilong raunwara, ol i lukim i no gat narapela bot i stap. Bot ol disaipel i bin i go insait long en, em tasol i stap. Na ol i save Jisas i no bin i go wantaim ol disaipel bilong En insait long bot. Tasol ol disaipel bilong En, ol tasol i bin lusim hapsait i go long dispela bot.
23 (Tasol sampela arapela bot i bin lusim Taibirias klostu long dispela ples Bikpela i bin givim tenkyu long bret na ol i kaikai. Na ol dispela bot i bin kamap tu.)
24 Olsem na taim ol manmeri i lukim olsem, Jisas na ol disaipel bilong En tu i no i stap long hap, ol tu i kisim sampela bot na kamap long Kapaneam bilong painim Jisas.
25 Na taim ol i painim Em pinis long hapsait bilong raunwara, ol i tokim Em, Rabai, Yu kam hia long wanem taim?
26 Jisas i bekim tok long ol i spik, Tru tumas Mi tokim yupela. Yupela i no wok long painim Mi long wanem yupela i lukim ol mirakel. Tasol yupela i kam long wanem yupela i bin kaikai ol bret na bel bilong yupela i pulap.
27 Yupela i no ken wok bilong kisim kaikai i save bagarap, tasol yupela i mas wok bilong kisim dispela kaikai i save stap bilong givim laip i stap gut oltaim oltaim. Em i dispela kaikai Pikinini Man bilong man bai i givim long yupela. Long wanem God Papa i bin putim mak long Em pinis.
28 Olsem na ol i tokim Em, Mipela i mas mekim wanem, bai mipela i ken wokim ol wok bilong God?
29 Jisas i bekim tok long ol i spik, Dispela em i wok bilong God, Yupela i mas bilip long dispela Man, God i bin salim Em i kam.
30 Olsem na ol i tokim Em, Orait, Yu soim wanem mak long mipela, bai mipela i ken lukim na bilipim Yu? Yu mekim wanem wok?
31 Ol tumbuna bilong mipela i bin kaikai mana long ples i no gat man, olsem rait i stap pinis, Em i givim bret bilong heven long ol bilong kaikai.
32 Olsem na Jisas i tokim ol, Tru tumas Mi tokim yupela, Moses i no bin givim dispela bret bilong heven long yupela. Tasol Papa bilong Mi i givim yupela dispela bret tru bilong heven.
33 Long wanem dispela bret bilong God, em i dispela Man i lusim heven na i kam daun, na Em i givim laip long ol manmeri bilong dispela graun.
34 Olsem na ol i tokim Em, Bikpela, olgeta taim Yu mas givim dispela bret long mipela.
35 Na Jisas i tokim ol, Mi stap dispela bret bilong laip. Man i kam long Mi bai em i no hangre moa. Na man i bilip long Mi bai nek bilong em i no drai moa.
36 Tasol Mi bin tokim yupela olsem, yupela tu i bin lukim Mi, tasol yupela i no bilip.
37 Olgeta man Papa i givim Mi bai ol i kam long Mi. Na man i kam long Mi, bai Mi no rausim em. Nogat tru.
38 Long wanem Mi no bin lusim heven na kam daun bilong bihainim laik bilong Mi, tasol bilong bihainim laik bilong Man i bin salim Mi i kam.
39 Na dispela em i laik bilong Papa i bin salim Mi i kam, bai olgeta man Em i bin givim long Mi, Mi no ken lusim wanpela namel long ol. Tasol bai Mi kirapim ol gen long las de.
40 Na dispela em i laik bilong Man i bin salim Mi i kam, olsem olgeta man wan wan i lukim Pikinini Man na bilip long Em i ken kisim laip i stap gut oltaim oltaim. Na bai Mi kirapim em long las de.
41 Olsem na ol Ju i tok baksait long Em, long wanem Em i bin tok, Mi stap dispela bret i bin lusim heven na i kam daun.
42 Na ol i tok, Ating dispela Em i no Jisas, pikinini man bilong Josep, na mipela i save long papa na mama bilong En, a? Orait olsem wanem Em i tok, Mi bin lusim heven na i kam daun?
43 Olsem na Jisas i bekim tok long ol i spik, Yupela i no ken tok baksait long dispela namel long yupela yet.
44 I no gat wanpela man inap kam long Mi sapos Papa, Man i bin salim Mi i kam i no pulim dispela man i kam. Na bai Mi kirapim em long las de.
45 Ol i bin raitim pinis long buk bilong ol profet, Na bai God i skulim olgeta manmeri. Olsem na olgeta man i bin harim na i bin kisim save long Papa, ol i kam long Mi.
46 I no olsem wanpela man i bin lukim Papa. Dispela Man i bin i stap wantaim God na i kam, Em tasol i bin lukim Papa.
47 Tru tumas, Mi tokim yupela, Man i bilip long Mi, em i gat laip i stap gut oltaim oltaim.
48 Mi stap dispela bret bilong laip.
49 Ol tumbuna bilong yupela i bin kaikai mana long ples i no gat man, na ol i dai pinis.
50 Em i dispela bret i lusim heven na i kam daun, bai wanpela man i ken kaikai long En, na em i no i dai.
51 Mi stap bret i gat laip na Mi bin lusim heven na i kam daun. Sapos wanpela man i kaikai long dispela bret, bai em i stap laip oltaim oltaim. Na dispela bret bai Mi givim ol, em i bodi bilong Mi. Na bai Mi givim bodi bilong Mi, bai manmeri bilong dispela graun i ken kisim laip.
52 Olsem na ol Ju i tok resis namel long ol yet i spik, Olsem wanem dispela man inap givim bodi bilong en bilong kaikai?
53 Olsem na Jisas i tokim ol, Tru tumas Mi tokim yupela, Sapos yupela i no kaikai bodi bilong Pikinini Man bilong man, na yupela i no dring long blut bilong En, orait yupela i no gat laip insait long yupela.
54 Wanem man i kaikai bodi bilong Mi na dringim blut bilong Mi, em i gat laip i stap gut oltaim oltaim. Na bai Mi kirapim em long las de.
55 Long wanem bodi bilong Mi em i kaikai tru. Na blut bilong Mi em i dring tru.
56 Man i kaikai bodi bilong Mi na i dringim blut bilong Mi, em i save stap insait long Mi, na Mi save stap insait long em.
57 Olsem Papa i gat laip i bin salim Mi i kam, na Mi stap laip long strong bilong Papa, olsem tasol man i kaikai long Mi, bai em yet i stap laip long strong bilong Mi.
58 Em i dispela bret i bin lusim heven na i kam daun. Em i no bret i wankain olsem dispela mana ol tumbuna bilong yupela i bin kaikai na ol i dai. Man i kaikai long dispela bret bai i stap laip oltaim oltaim.
59 Ol dispela samting Em i autim insait long haus lotu bilong ol Ju, taim Em i skulim ol manmeri long Kapaneam.
60 Olsem na taim ol i harim dispela, planti disaipel bilong En i tok, Dispela tok i hevi tumas. Husat em inap long harim dispela?
61 Taim Jisas i save long bel bilong Em yet olsem, ol disaipel bilong En i tok baksait long dispela, orait Em i tokim ol, Ating dispela i bagarapim bel bilong yupela, a?
62 Na sapos bai yupela i lukim Pikinini Man bilong man i go antap long dispela ples bipo Em i bin i stap long en, orait olsem wanem?
63 Spirit em i samting i save givim laip. Bodi i no inap helpim man liklik. Ol tok Mi autim long yupela, ol i stap spirit, na ol i stap laip.
64 Tasol sampela namel long yupela, ol i no bilip. Long wanem taim Jisas i statim wok bilong En, Em i bin save long ol man i no bilip, na long man bai i putim Em long han bilong ol birua.
65 Na Em i tok, Olsem na Mi bin tokim yupela olsem, i no gat wanpela man inap kam long Mi sapos Papa bilong Mi i no givim strong long en.
66 Long dispela taim, planti disaipel bilong En i lusim Em na i go bek, na ol i no wokabaut moa wantaim Em.
67 Olsem na Jisas i tokim ol 12-pela, Ating yupela tu i laik lusim Mi na i go, a?
68 Olsem na Saimon Pita i bekim tok long Em, Bikpela, bai mipela i go long husat? Yu save holim ol tok bilong laip i stap gut oltaim oltaim.
69 Na mipela i bin bilip na save tru olsem, Yu stap dispela Kraist, Pikinini Man bilong God i gat laip.
70 Jisas i bekim tok long ol, Ating Mi no bin makim yupela 12-pela, na wanpela namel long yupela em i spirit nogut, a?
71 Em i tok long Judas Iskariot, pikinini man bilong Saimon. Long wanem em i dispela man bai i putim Em long han bilong ol birua. Na em i wanpela namel long ol 12-pela.

SAPTA 7

1 Bihain long ol dispela samting Jisas i wokabaut long hap bilong Galili. Long wanem Em i no laik wokabaut long Judia, long wanem ol Ju i wok long painim rot bilong kilim Em i dai.
2 Nau bikpela kaikai bilong wik holi bilong ol haus win bilong ol Ju i laik kamap.
3 Olsem na ol brata bilong En i tokim Em, Yu mas lusim dispela ples na go long hap bilong Judia, bai ol disaipel bilong Yu tu i ken lukim ol wok Yu mekim.
4 Long wanem wanpela man i laikim narapela i save long em ples klia, em i no ken mekim wanpela samting long ples hait. Sapos Yu mekim ol dispela samting, orait Yu mas soim Yu yet long ol manmeri bilong dispela graun.
5 Long wanem ol brata bilong En tu, ol i no bilip long Em.
6 Olsem na Jisas i tokim ol, Taim bilong Mi i no kamap yet. Tasol olgeta taim em i taim bilong yupela.
7 Ol manmeri bilong dispela graun i no inap birua tru long yupela. Tasol ol i no laikim tru Mi. Long wanem Mi save tokaut long ol, long ol wok bilong ol i nogut tru.
8 Yupela go antap long dispela bikpela kaikai bilong wik holi. Mi no inap i go long dispela bikpela kaikai bilong wik holi nau. Long wanem taim bilong Mi em i no kamap olgeta yet.
9 Taim Em i autim dispela tok pinis long ol, Em i sindaun i stap long Galili.
10 Tasol taim ol brata bilong En i go antap pinis, Em tu i go antap long bikpela kaikai bilong wik holi. Em i no i go long ai bilong ol manmeri, tasol Em i wokabaut hait tasol.
11 Olsem na ol Ju i wok long painim Em long bikpela kaikai bilong wik holi, na ol i tok, Em i stap we?
12 Na namel long ol manmeri i gat planti tok baksait i kamap long Em. Sampela i tok, Em i gutpela man. Sampela arapela i tok, Nogat. Tasol Em i save giamanim ol manmeri.
13 Tasol i no gat wanpela man i mekim toktok long Em long ai bilong ol manmeri. Long wanem ol i pret long ol Ju.
14 Tasol namel long wik holi bilong bikpela kaikai, Jisas i go kamap long tempel na skulim ol manmeri.
15 Na ol Ju i tingting planti na i tok, Dispela man i no bin skul, na olsem wanem Em i save ritim buk?
16 Jisas i bekim tok long ol i spik, Dispela skul Mi givim yupela, em i no bilong Mi yet. Nogat. Em i bilong Man i bin salim Mi i kam.
17 Sapos wanpela man i laik bihainim laik bilong God, bambai em i save dispela skul i kam long God, o nogat. O bai em i save Mi tok long tingting bilong Mi yet tasol.
18 Man i mekim toktok long tingting bilong em yet, em i laik kisim biknem bilong em yet. Tasol Man i laik litimapim nem bilong Man i bin salim Em i kam, dispela Man em i tru, na Em i no gat wanpela pasin nogut long Em.
19 Ating Moses i bin givim lo long yupela, a? Na i no gat wanpela namel long yupela em i save bihainim lo. Bilong wanem yupela i wok long painim rot bilong kilim Mi i dai?
20 Ol manmeri i bekim tok long Em, i spik, Yu gat wanpela spirit nogut. Husat i wok long painim rot bilong kilim Yu i dai?
21 Jisas i bekim tok long ol i spik, Mi bin mekim wanpela wok, na yupela olgeta i tingting planti.
22 Olsem na Moses i bin givim yupela pasin bilong katim skin. (Moses i no kamapim dispela pasin. Tasol em i bilong ol tumbuna bilong yupela.) Na yupela i save katim skin bilong wanpela man long de sabat.
23 Sapos wanpela man i kisim pasin bilong katim skin long de sabat, bai em i no ken brukim lo bilong Moses, ating yupela i kros long Mi long wanem Mi bin mekim orait tru bodi bilong wanpela man long de sabat, a?
24 Yupela i no ken skelim ol samting long ai tasol. Tasol yupela i mas skelim olgeta samting long pasin i stret.
25 Olsem na sampela manmeri bilong Jerusalem i tok, Ating dispela em i Man ol i wok long painim rot bilong kilim Em i dai, o nogat?
26 Tasol lukim, Em i save toktok strong long ai bilong ol manmeri, na ol i no save bekim wanpela tok long Em. Ating em i tru ol hetman i save olsem, dispela Man em i Kraist?
27 Tasol mipela i save dispela man em i kam long we. Tasol taim Kraist i kam, i no gat wanpela man bai i save long as ples bilong En.
28 Olsem na Jisas i singaut strong insait long tempel i spik, Yupela i save long Mi, na tu yupela i save long as ples bilong Mi. Na Mi no kam long strong bilong Mi yet. Tasol Man i bin salim Mi i kam, Em i tru, na yupela i no save long Em.
29 Tasol Mi save long Em. Long wanem Mi bin lusim Em na i kam, na Em i salim Mi i kam.
30 Olsem na ol i laik holimpas Em. Tasol i no gat wanpela man i putim han long Em. Long wanem taim bilong Em i no yet.
31 Na planti manmeri i bilip long Em na ol i tok, Taim Kraist i kam, ating ol mirakel Em i mekim bai i winim ol mirakel dispela Man i bin mekim, a?
32 Ol Farisi i harim olsem ol manmeri i toktok nabaut long ol dispela samting long Em. Na ol Farisi wantaim ol bikpris i salim sampela plisman i kam bilong holimpas Em.
33 Olsem na Jisas i tokim ol, Liklik taim moa yet bai Mi stap wantaim yupela, na bai Mi go bek long dispela Man i bin salim Mi i kam.
34 Bai yupela i wok long painim Mi, na bai yupela i no inap lukim Mi. Na yupela i no inap i kam long ples Mi stap long en.
35 Olsem na ol Ju i toktok namel long ol yet, Bambai Em i go we na yumi no inap lukim Em? Ating bai Em i go long ol wanlain bilong yumi i stap namel long ol Grik na wok long skulim ol Grik?
36 Dispela em i wanem kain tok, Em yet i bin autim, Bai yupela i wok long painim Mi, tasol bai yupela i no inap lukim Mi. Na yupela i no inap i kam long ples bai Mi stap long en?
37 Na long las de, dispela bikpela de bilong bikpela kaikai bilong wik holi, Jisas i sanap na singaut i spik, Sapos wanpela man i dai long wara, em i mas i kam long Mi na dring.
38 Man i bilip long Mi, rait bilong God i bin tok olsem, Planti wara i gat laip bai i kamap long bel bilong en na ran i go.
39 (Tasol Em i mekim dispela tok long Spirit, bai ol man i bilip long Em klostu bai ol i kisim Em. Long wanem Holi Spirit i no bin kam yet, long wanem Jisas i no bin kisim glori yet.)
40 Olsem na taim planti namel long ol manmeri i harim dispela tok, ol i tok, Tru tumas, dispela Man Em i dispela Profet.
41 Sampela arapela i tok, Dispela Em i Kraist. Na sampela i tok, Ating Kraist inap kamap long Galili, a?
42 Ating rait bilong God i no bin tok pinis, Kraist bai i kamap long lain bilong Devit, na long ples bilong Betlehem long ples Devit i bin i stap long en, a?
43 Olsem na Em i as bilong ol manmeri i bruk long tupela lain.
44 Na sampela namel long ol i laik holimpas Em, tasol i no gat wanpela man i putim han long Em.
45 Olsem na ol plisman i go bek gen long ol bikpris na ol Farisi. Na ol i tokim ol, Bilong wanem yupela i no bin bringim Em i kam?
46 Ol plisman i bekim tok, i spik, I no gat wanpela man i bin mekim tok i wankain olsem dispela man.
47 Olsem na ol Farisi i bekim tok long ol, Ating yupela tu i paul long tingting?
48 Ating i gat wanpela namel long ol hetman o bilong ol Farisi i bin bilip long Em, a?
49 Tasol ol dispela manmeri husat i no save long lo, ol i lus pinis long kot.
50 Nikodimas i tokim ol, (em i dispela man i bin kam long Jisas long nait, na em i bilong lain bilong ol,)
51 Ating lo bilong yumi i save kotim wanpela man, taim em i no harim tok bilong em pastaim na save long wanem samting em i bin mekim, a?
52 Ol i bekim tok long em i spik, Ating yu tu i man bilong Galili, a? Yu ritim gut na luksave. Long wanem i no gat wanpela profet bai i kamap long Galili.
53 Na olgeta man wan wan i go long haus bilong em yet.

SAPTA 8

1 Jisas i go long maunten Oliv.
2 Na long sankamap Em i go gen long tempel, na olgeta manmeri i kam long Em. Na Em i sindaun na skulim ol.
3 Ol saveman bilong lo na ol Farisi i bringim i kam long Em wanpela meri ol i bin lukim em i bagarapim marit. Na taim ol i sanapim em namel long ol,
4 Ol i tokim Em, Tisa, dispela meri i bagarapim marit, na ol i lukim em i mekim olsem.
5 Nau, lo bilong Moses i bin givim strongpela tok long mipela i mas tromoi ston long dispela kain meri bilong kilim em i dai. Tasol bai Yu tok wanem?
6 Tasol ol i mekim dispela tok bilong traim Em, bai ol i ken kisim wanpela tok bilong kotim Em long em. Tasol Jisas i lindaun na rait long graun long pinga bilong En. Olsem Em i no harim ol toktok bilong ol.
7 Tasol taim ol i askim askim Em moa yet, Em i sanap na tokim ol olsem, Man i stap namel long yupela i no gat sin, em i mas tromoi namba wan ston long em.
8 Na gen Em i lindaun na rait long graun.
9 Na taim ol i harim dispela, maus bilong bel i sutim tru bel bilong ol, na olgeta wan wan i go ausait. Ol lapun i go pas, na ol arapela i go bihain. Na Jisas wanpela tasol i stap, na meri i sanap long pes bilong Em.
10 Taim Jisas i sanap Em i no lukim wanpela man. Em i lukim dispela meri tasol. Olsem, Em i tokim em, Meri, ol man bilong sutim tok long yu i stap we? Ating i no gat wanpela man i kotim yu, a?
11 Na em i tok, Bikpela, i no gat wanpela man. Na Jisas i tokim em, Mi tu, Mi no kotim yu. Yu go, na yu no ken mekim sin gen.
12 Olsem na Jisas i tokim ol gen i spik, Mi lait bilong dispela graun. Man i bihainim Mi, bai em i no wokabaut long tudak, tasol bai em i gat lait bilong laip.
13 Olsem na ol Farisi i tokim Em, Yu save tokaut long Yu yet. Na tokaut bilong Yu i no tru.
14 Jisas i bekim tok long ol i spik, Tru Mi tokaut long Mi yet, tasol tok bilong Mi em i tru. Long wanem Mi save long ples Mi bin lusim na Mi kam, na Mi save long ples bai Mi go long en. Tasol yupela i no inap save long ples Mi bin lusim, na ples bai Mi go long en.
15 Yupela i save skelim man long pasin bilong graun. Mi no save skelim wanpela man.
16 Tasol sapos Mi skelim man, skel bilong Mi em i stret. Long wanem Mi no i stap wanpis tasol. Nogat. Tasol Mi stap wantaim Papa i bin salim Mi i kam.
17 Na tu rait i stap pinis long lo bilong yupela olsem, sapos tokaut bilong tupela i wankain, orait tokaut em i tru.
18 Mi wanpela i tokaut long Mi yet, na Papa i bin salim Mi i kam, Em tu i tokaut long Mi.
19 Olsem na ol i tokim Em, Papa bilong Yu i stap we? Jisas i bekim tok, Yupela i no save long Mi, na tu yupela i no save long Papa bilong Mi. Sapos yupela i bin save long Mi, yupela i bin save long Papa bilong Mi tu.
20 Ol dispela tok Jisas i mekim insait long rum mani, taim Em i skulim ol man insait long tempel. Na i no gat wanpela man i putim han long Em. Long wanem, taim bilong Em i no kamap yet.
21 Olsem na Jisas i tokim ol gen, Mi go long rot bilong Mi, na bai yupela i wok long painim Mi. Na bai yupela i dai long ol sin bilong yupela yet. Na yupela i no inap i kam long ples Mi go long en.
22 Olsem na ol Ju i tok, Ating bai Em i kilim i dai Em yet, na long dispela as Em i tok, yupela i no inap i kam long Ples Mi go long en, a?
23 Na Em i tokim ol, Yupela i bilong daunbilo. Mi bilong antap. Yupela i bilong dispela graun. Mi no bilong dispela graun.
24 Olsem na Mi bin tokim yupela olsem, bai yupela i dai long sin bilong yupela yet. Long wanem sapos yupela i no bilip Mi dispela Man, bai yupela i dai long sin bilong yupela yet.
25 Olsem na ol i tokim Em, Yu husat? Na Jisas i tokim ol, Mi dispela Man, olsem bipo Mi bin tokim yupela.
26 Mi gat planti samting bilong toktok long pasin bilong yupela, na bilong skelim long yupela olsem jas. Tasol Man i bin salim Mi i kam, Em i tru, na ol samting Mi bin harim long Em, ol dispela samting Mi save autim long ol manmeri bilong dispela graun.
27 Na tingting bilong ol i no klia long Em i toktok long ol long Papa.
28 Olsem na Jisas i tokim ol, Taim yupela i litimapim Pikinini Man bilong man pinis, long dispela taim bai yupela i save Mi dispela Man, na Mi no save mekim wanpela samting long tingting bilong Mi yet. Tasol olsem Papa bilong Mi i bin lainim Mi, ol dispela samting Mi save autim.
29 Na Man i bin salim Mi i kam, Em i stap wantaim Mi. Papa i no bin lusim Mi, na Mi stap wanpis tasol. Long wanem, olgeta taim Mi save mekim ol samting Em yet i laikim.
30 Na taim Em i mekim ol dispela toktok, planti manmeri i bilip long Em.
31 Olsem na Jisas i tokim ol Ju i bin bilip pinis long Em, Sapos oltaim yupela i pas long tok bilong Mi, orait yupela i disaipel tru bilong Mi.
32 Na bai yupela i save long tok tru na dispela tok tru bai i mekim yupela i kamap fri.
33 Ol i bekim tok long Em, Mipela i tumbuna pikinini bilong Ebraham, na i no gat wanpela taim mipela i bin i stap slev bilong wanpela man. Olsem wanem Yu tok, Bai yupela i kamap fri?
34 Jisas i bekim tok long ol, Tru tumas Mi tokim yupela, olgeta man i save mekim sin, ol i slevman bilong sin.
35 Na slevman i no save stap long haus oltaim. Tasol Pikinini Man bilong Papa Em i save stap oltaim.
36 Olsem na sapos Pikinini Man i mekim yupela i kamap fri, orait bai yupela i stap fri tru.
37 Mi save yupela i stap tumbuna pikinini bilong Ebraham. Tasol yupela i wok long painim rot bilong kilim Mi i dai, long wanem tok bilong Mi i no stap insait long yupela.
38 Mi save autim tok long ol samting Mi lukim pinis wantaim Papa bilong Mi. Na yupela i save mekim ol samting yupela i bin lukim pinis wantaim papa bilong yupela.
39 Ol i bekim tok long Em i spik, Ebraham em i papa bilong mipela. Jisas i tokim ol, Sapos yupela i pikinini tru bilong Ebraham, bai yupela i mekim ol wok bilong Ebraham.
40 Tasol nau yupela i wok long painim rot bilong kilim Mi i dai. Mi wanpela man i bin autim long yupela, olgeta tok tru Mi bin harim long God. Ebraham i no bin mekim olsem.
41 Yupela i save mekim wok bilong papa bilong yupela. Olsem na ol i tokim Em, Mama bilong mipela i no bin mekim pamuk na i karim mipela. Mipela i gat wanpela Papa tasol, em i God.
42 Jisas i tokim ol, Sapos God i stap Papa bilong yupela, bai yupela i laikim Mi tru. Long wanem Mi bin lusim God na Mi kam. Na tu Mi no bin kam long laik bilong Mi tasol, tasol Em i bin salim Mi i kam.
43 Bilong wanem yupela i no klia long tok bilong Mi? As bilong dispela em i olsem, yupela i no inap harim tok bilong Mi.
44 Yupela i bilong papa bilong yupela, Seten. Na yupela i amamas long bihainim ol laik nogut i stap long bel bilong papa bilong yupela. Long stat bilong olgeta samting em i man bilong kilim man i dai, na em i no stap long pasin i tru. Long wanem pasin i tru em i no stap insait long em. Taim em i mekim tok giaman, em i save autim tingting bilong em yet. Long wanem em i man bilong tok giaman, na em i papa tru bilong pasin bilong tok giaman.
45 Na yupela i no save bilipim tok bilong Mi, long wanem Mi tok tru long yupela.
46 Wanem man namel long yupela inap sutim bel bilong Mi long sin? Tasol sapos Mi mekim tok tru, bilong wanem yupela i no bilipim tok bilong Mi?
47 Man i stap pikinini bilong God, em i save harim tok bilong God. Olsem na yupela i no save harim, long wanem yupela i no pikinini bilong God.
48 Olsem na ol Ju i bekim tok long Em i spik, Ating mipela i tok tru taim mipela i tok Yu man bilong Sameria, na wanpela spirit nogut i stap insait long Yu, a?
49 Jisas i bekim tok olsem, Mi no gat wanpela spirit nogut. Tasol Mi save litimapim nem bilong Papa bilong Mi, na yupela i save daunim nem bilong Mi.
50 Tasol Mi no wok long painim rot bilong litimapim nem bilong Mi yet. I gat wanpela Man i painim rot bilong litimapim nem bilong Mi, na Em i stap jas.
51 Tru tumas Mi tokim yupela, Sapos wanpela man i bihainim tok bilong Mi, bai em i no lukim i dai. Nogat tru.
52 Olsem na ol Ju i tokim Em, Nau mipela i save yu gat wanpela spirit nogut. Ebraham na ol profet i dai pinis. Na Yu tok, Sapos wanpela man i bihainim tok bilong Mi, bai em i no i dai.
53 Ating Yu save winim tumbuna bilong mipela, Ebraham, husat i dai pinis, a? Na ol profet tu ol i dai pinis. Yu ting Yu husat?
54 Jisas i bekim tok olsem, Sapos Mi bin litimapim nem bilong Mi yet, bai nem bilong Mi i samting nating. Papa bilong Mi, Em yet i save litimapim nem bilong Mi. Yupela i save tok long Em olsem, Em i God bilong yupela.
55 Na yupela i no bin save long Em. Tasol Mi save long Em. Na sapos Mi tok, Mi no save long Em, orait bai Mi stap man bilong giaman olsem yupela. Tasol Mi save long Em, na Mi save bihainim tok bilong Em.
56 Tumbuna bilong yupela Ebraham i amamas tru long lukim taim bilong Mi. Na em i lukim pinis, na i amamas.
57 Olsem na ol Ju i tokim Em, Yu no gat 50 krismas yet, na Yu bin lukim Ebraham, a?
58 Jisas i bekim tok long ol, Tru tumas Mi tokim yupela, Taim Ebraham i no bin kamap yet, Mi stap.
59 Olsem na ol i kisim ston bilong tromoi long Em. Tasol Jisas i hait na i lusim tempel. Em i go namel long ol na i go ausait.

SAPTA 9

1 Na taim Jisas i wokabaut i go, Em i lukim wanpela man i bin i stap aipas long taim mama i karim em i kam inap long nau.
2 Na ol disaipel bilong En i askim Em i spik, Tisa, husat i bin mekim sin bilong dispela man i kamap aipas taim mama i karim em, em yet o papamama bilong en?
3 Jisas i bekim tok olsem, Dispela man i no bin mekim sin, na tu papamama bilong en i no bin mekim sin. Tasol em i bin kamap aipas bai wok bilong God i ken kamap ples klia long em.
4 Mi mas mekim wok bilong Man i bin salim Mi i kam, long taim bilong san. Tudak bai i kamap, taim wanpela man i no inap mekim wok.
5 Taim Mi stap yet long dispela graun, Mi stap lait bilong dispela graun.
6 Taim Em i autim dispela tok pinis, Em i spet long graun, na i abusim spet wantaim graun. Na Em i putim dispela graun malumalu long tupela ai bilong dispela aipas man.
7 Na Em i tokim em, Yu go na waswas long raunwara Siloam. (Yumi tanim dispela nem, Salim pinis.) Olsem na em i go, na waswas na em i kam, na em i lukluk.
8 Olsem na ol wanples bilong en, na ol husat bipo i bin lukim olsem em i aipas, ol i tok, Ating dispela em i man i bin sindaun na singautim ol manmeri long mani, o nogat?
9 Sampela i tok, Em i dispela man. Tasol sampela arapela i tok, Em i olsem em yet. Tasol em yet i tok, Em mi tasol.
10 Olsem na ol i tokim em, Olsem wanem ai bilong yu i op?
11 Em i bekim tok i spik, Wanpela man ol i kolim Jisas Em i abusim graun wantaim spet na putim long ai bilong mi na tokim mi, Yu go long raunwara Siloam na waswas. Na mi bin i go na waswas na mi inap lukluk nau.
12 Olsem na ol i tokim em, Em i stap we? Em i tok, Mi no save.
13 Dispela man bipo i aipas, ol i bringim em i go long ol Farisi.
14 Na taim Jisas i bin abusim graun wantaim spet, na opim ai bilong dispela man, em i long de sabat.
15 Olsem na ol Farisi tu i askim em gen olsem wanem em inap lukluk. Na em i tokim ol, Em i putim graun malumalu long ai bilong mi, na mi waswas, na mi lukluk.
16 Olsem na sampela Farisi i tok, Dispela Man i no bilong God. Long wanem Em i no save bihainim lo bilong de sabat. Sampela arapela i tok, Olsem wanem wanpela man bilong sin inap wokim ol dispela kain mirakel? Na ol i bruk nabaut long tupela lain.
17 Na ol i tokim dispela aipas man gen, Yu gat wanem tok long dispela Man i bin opim ai bilong yu? Em i tok, Em i wanpela profet.
18 Tasol ol Ju i no bilipim dispela man olsem em i bin i stap aipas na nau i lukluk. Ol i no bilip i go inap long taim ol i singautim papamama bilong dispela man nau i lukluk.
19 Na ol i askim tupela, i spik, Dispela em i pikinini man bilong yutupela, husat yutupela i tok em i aipas taim em i lusim bel bilong mama, o nogat? Orait olsem wanem nau em inap lukluk?
20 Papamama bilong em i bekim tok i spik, Mitupela i save dispela em i pikinini man bilong mitupela, na mitupela i save em i stap aipas taim mama i karim em.
21 Tasol olsem wanem em i lukluk nau, mitupela i no save o husat i bin opim ai bilong en, em tu mitupela i no save. Em i bikpela pinis. Yupela i mas askim em. Bai em i mekim tok bilong em yet.
22 Papamama bilong en i pret long ol Ju, olsem na ol i autim dispela tok. Long wanem ol Ju i bin pasim tok pinis olsem, sapos wanpela man i tokaut long Em i Kraist, bai ol i rausim em long haus lotu bilong ol.
23 Bilong dispela as papamama bilong en i bin tok, Em i bikpela pinis, yupela i mas askim em.
24 Olsem na ol i singautim dispela man i bin i stap aipas gen, na ol i tokim em, Litimapim nem bilong God. Mipela i save dispela Man em i man bilong sin.
25 Em i bekim tok i spik, Sapos Em i man bilong sin, o nogat, mi no save. Mi save wanpela samting tasol, wanpela taim mi bin i stap aipas, tasol nau mi save lukluk.
26 Na ol i tokim em gen, Em i mekim wanem long yu? Olsem wanem Em i opim ai bilong yu?
27 Em i bekim tok long ol olsem, Mi tokim yupela pinis, na yupela i no bin harim. Bilong wanem yupela i laik harim gen? Ating yupela tu i laik kamap disaipel bilong En, a?
28 Olsem na ol i tok kros long em na i tok, Yu disaipel bilong En, tasol mipela i disaipel bilong Moses.
29 Mipela i save God i bin tok long Moses. Tasol mipela i no save dispela Man Em i kam long we.
30 Dispela man i bekim tok long ol, i spik, Tru, dispela em i bikpela samting tru. Em i bin opim ai bilong mi, tasol yupela i no save Em i kam long we.
31 Tasol yumi save, God i no harim prea bilong ol sinman. Tasol sapos wanpela man i save lotu long God na bihainim laik bilong En, God i harim em.
32 Long taim graun i kamap i kam inap long nau yumi no bin harim wanpela tok long wanpela man i bin opim ai bilong wanpela man i bin stap aipas taim mama i karim em.
33 Sapos dispela Man i no bilong God, Em i no inap mekim wanpela samting.
34 Ol i bekim tok long em i spik, Taim yu lusim bel bilong mama yu pulap long sin na yu skulim mipela, a? Na ol i rausim em.
35 Jisas i harim tok long ol i rausim em, na taim Em i lukim em, Em i tokim em, Yu bilip long Pikinini Man bilong God, o nogat?
36 Em i bekim tok, i spik, Bikpela, Em i husat, na mi ken bilip long Em?
37 Na Jisas i bekim tok long em, Yu bin lukim Em pinis, na tu Em i dispela Man nau i toktok wantaim yu.
38 Na em i tok, Bikpela, mi bilip. Na em i lindaun na lotu long Em.
39 Na Jisas i tok, Mi kam long dispela graun bilong skelim ol man olsem jas. Na Mi kam bai ol aipas man i ken lukluk, na bilong ol man i save lukluk i ken kamap aipas.
40 Na sampela Farisi i stap wantaim Em, ol i harim dispela tok, na ol i tokim Em, Ating mipela tu i aipas, a?
41 Jisas i tokim ol, Sapos yupela i stap aipas, bai yupela i no gat sin. Tasol nau yupela i tok, Mipela i save lukluk. Olsem na sin bilong yupela i stap yet.

SAPTA 10

1 Tru tumas Mi tokim yupela, Man i no save go insait long dua bilong banis bilong sipsip, tasol em i save kalap long banis long narapela hap, kain man olsem em i stilman na raskel.
2 Tasol man i save go insait long dua, em i wasman bilong sipsip.
3 Wasman bilong dua i save opim dua long em. Na ol sipsip i save harim maus bilong en. Na em i save singautim nem bilong ol sipsip bilong em yet. Na em i save go paslain long ol bilong bringim ol i go ausait.
4 Na taim em i bringim ol sipsip bilong en i kam ausait pinis, em i save go paslain long ol, na ol sipsip i save bihainim em. Long wanem ol i save long maus bilong en.
5 Na ol i no save bihainim narapela man. Tasol bai ol i ranawe long em. Long wanem ol i no save long maus bilong ol arapela man.
6 Jisas i autim dispela tok piksa long ol, tasol ol i no klia long as bilong ol dispela tok Em i mekim long ol.
7 Olsem na Jisas i tokim ol gen, Tru tumas Mi tokim yupela, Mi yet Mi dispela dua bilong sipsip.
8 Olgeta man i kam paslain long Mi, ol i stilman na raskel. Tasol ol sipsip i no bin harim tok bilong ol.
9 Mi yet Mi dispela dua. Sapos wanpela man bai i kam long Mi na i go insait long banis, God bai kisim bek em. Na bai em i go insait na i go ausait na painim kaikai pinis.
10 Stilman i save kam bilong stil tasol, na bilong kilim ol i dai, na bilong bagarapim ol. Mi kam bilong ol i ken kisim laip, na bilong laip i ken pulap tru long ol.
11 Mi gutpela wasman bilong sipsip. Gutpela wasman bilong sipsip i save lusim laip bilong Em yet bilong helpim ol sipsip.
12 Tasol man i save wok long pe tasol, em i no wasman o papa bilong sipsip. Taim dispela man i lukim weldok i kam, em i save lusim ol sipsip na ranawe. Na weldok i save kam na holimpas ol, na ranim ol sipsip i go nabaut nabaut.
13 Man i save wok long pe tasol i save ranawe, long wanem em i man bilong wok long pe tasol. Na em yet i no save tingting tumas long ol sipsip.
14 Mi gutpela wasman bilong sipsip, na Mi save long ol sipsip bilong Mi. Na ol sipsip bilong Mi i save pinis long Mi.
15 Olsem Papa i save long Mi, olsem tasol Mi save long Papa. Na Mi save lusim laip bilong Mi bilong helpim ol sipsip.
16 Na Mi gat sampela arapela sipsip, na ol i no bilong dispela banis. Mi mas bringim ol tu i kam, na bai ol i harim maus bilong Mi. Na bai i gat wanpela banis, na wanpela wasman bilong sipsip.
17 Long dispela as Papa bilong Mi i save laikim Mi tru, long wanem Mi lusim laip bilong Mi bai Mi ken kisim bek laip bilong Mi gen.
18 I no gat wanpela man i tekewe laip bilong Mi. Nogat. Tasol Mi lusim laip bilong Mi long laik bilong Mi. Mi gat pawa inap long Mi ken lusim em, na Mi gat pawa inap long Mi ken kisim em gen. Mi bin kisim dispela tok long maus bilong Papa bilong Mi.
19 Ol lain bilong Ju i harim dispela tok, olsem na ol i bruk gen long tupela lain.
20 Na planti manmeri namel long ol i tok, Em i gat wanpela spirit nogut na Em i longlong. Bilong wanem yupela i harim tok bilong Em?
21 Sampela arapela i tok, Ol dispela tok i no tok bilong wanpela man i gat spirit nogut. Ating wanpela spirit nogut em inap opim ai bilong wanpela aipas man, a?
22 Na long Jerusalem i gat dispela bikpela kaikai bilong makim taim ol i bin mekim tempel i kamap klin, na tu em i taim bilong bikpela kol.
23 Na Jisas i wokabaut insait long tempel long veranda bilong Solomon.
24 Olsem na ol Ju i kam na raunim Em, na ol i tokim Em, Hamas taim yet bai Yu larim bel bilong mipela i stap long tupela tingting? Sapos Yu yet i Kraist, Yu tokim mipela stret.
25 Jisas i bekim tok long ol olsem, Mi tokim yupela pinis, na yupela i no bilip. Ol wok Mi save mekim long nem bilong Papa bilong Mi, ol dispela i save tokaut long Mi.
26 Tasol yupela i no bilip. Long wanem yupela i no lain sipsip bilong Mi, olsem Mi bin tokim yupela.
27 Ol sipsip bilong Mi i harim maus bilong Mi, na Mi save long ol, na ol i bihainim Mi.
28 Na Mi givim ol laip i stap gut oltaim oltaim. Na i no gat wanpela taim bai ol i bagarap olgeta. Na i no gat wanpela man i ken rausim ol long han bilong Mi.
29 Papa bilong Mi husat i bin givim ol long Mi, Em i antap long olgeta samting na i no gat wanpela i ken rausim ol long han bilong Papa bilong Mi.
30 Mi na Papa bilong Mi, Mitupela i stap wanpela.
31 Olsem na ol Ju i kisim ston gen bilong tromoi long Em.
32 Jisas i bekim tok long ol, Mi bin soim yupela planti gutpela wok i kam long Papa bilong Mi. Yupela i laik tromoi ston long Mi long wanem wok bilong ol dispela wok?
33 Ol Ju i bekim tok long Em i spik, Mipela i no tromoi ston long Yu long wanpela gutpela wok, tasol mipela i tromoi ston long Yu long wanem Yu tok bilas long God, na tu Yu mekim Yu yet i kamap God, tasol Yu man tasol.
34 Jisas i bekim tok long ol, Dispela rait i stap pinis long lo bilong yupela, o nogat? Mi tok pinis, Yupela i ol god.
35 Tok bilong God i bin kam long ol, na sapos Em i tokim ol olsem Yupela i ol god, na rait bilong God i no inap lus nating,
36 Ating yupela i tok long Man husat Papa i makim pinis na salim Em i kam long dispela graun olsem, Yu tok bilas long God, long wanem Mi bin tok, Mi stap Pikinini Man bilong God?
37 Sapos Mi no mekim wok bilong Papa bilong Mi, orait yupela i no ken bilipim Mi.
38 Tasol sapos Mi mekim wok bilong Papa, na yupela i no bilipim Mi yet, orait yupela i mas bilipim ol wok. Na yupela i ken save na bilip olsem, Papa i stap insait long Mi, na Mi stap insait long Papa.
39 Olsem na ol i wok gen long painim rot bilong holimpas Em. Tasol Em i abrusim han bilong ol.
40 Na Em i go bek gen long hapsait bilong wara Jodan, long dispela ples bipo Jon i bin givim baptais. Na Em i stap long dispela hap.
41 Na planti i kam long Em, na i tok, Jon i no bin wokim wanpela mirakel. Tasol olgeta samting Jon i bin tok long dispela Man, ol i tru olgeta.
42 Na long dispela hap planti man i bilip long Em.

SAPTA 11

1 Na wanpela man i gat sik, nem bilong em Lasaras bilong Betani. Dispela em i ples bilong Maria wantaim susa bilong en Mata.
2 (Em i dispela Maria husat i bin kapsaitim sanda long Bikpela, na mekim drai lek bilong En long gras bilong em. Brata bilong en, Lasaras, i gat sik.)
3 Olsem na tupela susa bilong en i salim tok long Jisas i spik, Bikpela, harim, man yu laikim tumas, em i gat sik.
4 Taim Jisas i harim dispela, Em i tok, Dispela sik i no bilong em i dai, tasol em bilong givim biknem long God. Na long dispela samting tasol bai Pikinini Man bilong God i ken kisim biknem.
5 Na Jisas Em i laikim tru Mata wantaim susa bilong em, na Lasaras.
6 Olsem na taim Em i harim tok long Lasaras i gat sik, Em i stap tupela de moa yet long dispela ples Em i stap long en.
7 Na bihain long dispela, Em i tokim ol disaipel bilong En, Yumi mas i go bek gen long Judia.
8 Ol disaipel bilong En i tokim Em, Tisa, liklik taim i go pinis na ol Ju i bin laik long tromoi ston long Yu, na Yu go long dispela hap gen, a?
9 Jisas i bekim tok olsem, Ating i gat 12-pela aua long wanpela san, a? Sapos wanpela man i wokabaut long san, em i no inap pundaun. Long wanem em i save lukim lait bilong dispela graun.
10 Tasol sapos wanpela man i wokabaut long nait, em i save pundaun. Long wanem em i no gat lait long em.
11 Em i autim ol dispela samting, na bihain long dispela Em i tokim ol, Pren bilong yumi Lasaras em i slip i dai pinis. Tasol Mi go bilong Mi ken kirapim em long slip i dai.
12 Na ol disaipel bilong En i tok, Bikpela, sapos em i slip bai em i stap gutpela.
13 Tasol Jisas i tok long i dai bilong em. Tasol ol i ting Em i tok long em i bin kisim malolo long slip i dai tasol.
14 Olsem na Jisas i tok klia long ol, Lasaras i dai pinis.
15 Na bilong helpim yupela, Mi amamas olsem Mi no bin i stap long dispela hap inap long yupela i ken bilip. Tasol nau yumi go long em.
16 Olsem na Tomas, ol i kolim em Didimas, em i tokim ol arapela disaipel, Goan, yumi tu mas i go, bai yumi ken i dai wantaim Em.
17 Orait na taim Jisas i kamap long Betani, Em i kisim save olsem Lasaras i bin slip long matmat 4-pela de pinis.
18 Na Betani i stap klostu long Jerusalem, inap long tripela kilomita tasol.
19 Planti Ju i kam long Mata tupela Maria, bilong givim bel isi long tupela long ol samting i bin kamap long brata bilong tupela.
20 Olsem na taim Mata i harim tok long Jisas i wokabaut i kam, em i go bungim Em. Tasol Maria i sindaun i stap long haus.
21 Na Mata i tokim Jisas, Bikpela, sapos Yu bin i stap hia, brata bilong mi i no bin i dai.
22 Tasol mi save olsem, nau tu wanem samting Yu askim long God, bai God i givim Yu.
23 Jisas i tokim em, Brata bilong yu bai i kirap bek gen.
24 Mata i tokim Em, Mi save olsem em bai i kirap bek long taim bilong kirap bek long i dai bilong las de.
25 Jisas i tokim em, Kirap bek long i dai na laip, em Mi yet. Man i bilip long Mi, sapos em i dai pinis, maski bai em i stap laip.
26 Na wanem man i stap laip na i bilip long Mi, bai em i no i dai. Yu bilipim dispela, o nogat?
27 Mata i tokim Em, Yes, Bikpela, Mi bilip Yu stap dispela Kraist, Pikinini Man bilong God, Husat bai i kam long graun.
28 Na taim em i mekim dispela tok pinis, em i lusim Em na i go na long pasin hait, em i singautim susa bilong en Maria na i tok, Tisa i kam pinis, na Em i singautim yu.
29 Taim em i harim dispela, wantu tasol em i kirap na i go long Em.
30 Na Jisas i no kamap yet long ples, tasol Em i stap yet long dispela ples Mata i bin bungim Em.
31 Ol Ju i stap insait long haus wantaim Mata na givim bel isi long em. Olsem na taim ol i lukim Maria i kirap kwiktaim na i go ausait, ol i bihainim em. Ol i tok, Em i go long matmat bilong krai.
32 Olsem na taim Maria i kam long ples Jisas i stap long en na lukim Em, em i pundaun klostu long lek bilong Em. Na Maria i tokim Em, Bikpela, sapos Yu bin stap hia, brata bilong mi i no bin i dai.
33 Olsem na taim Jisas i lukim em i krai, na ol Ju i kam wantaim em ol tu i krai, orait bel bilong Em i hevi tru na Em i krai long spirit bilong En olsem man i karim pen.
34 Na Em i tok, Yupela i slipim em we? Ol i tokim Em, Bikpela, Yu kam na lukim.
35 Ai wara bilong Jisas i pundaun.
36 Olsem na ol Ju i tok, Lukim, Em i laikim tumas dispela man!
37 Tasol sampela namel long ol i tok, Dispela Man i bin opim ai bilong ol man i aipas. Ating Em inap helpim dispela man bilong em i no bin i dai, a?
38 Olsem na Jisas i krai gen long spirit bilong Em olsem man i karim pen, na Em i kamap long matmat. Dispela matmat i wanpela hul insait long bikpela ston, na wanpela ston i karamapim maus bilong en.
39 Jisas i tok, Yupela tekewe dispela ston. Mata, susa bilong man i dai, em i tokim Em, Bikpela, em i sting pinis. Long wanem em i bin i dai inap long 4-pela de.
40 Jisas i tokim em, Ating Mi bin tokim yu, sapos yu bilip, bai yu lukim glori bilong God, o nogat?
41 Olsem na ol i tekewe ston long ples ol i bin slipim daiman. Na Jisas i litimapim ai bilong Em, na i tok, Papa, Mi tenkyu long Yu olsem Yu bin harim Mi.
42 Na Mi save pinis olsem, Yu save harim Mi oltaim. Tasol Mi ting long ol manmeri i sanap hia na Mi mekim dispela tok, bai ol i ken bilip Yu bin salim Mi i kam.
43 Na taim Em i toktok pinis, Em i singaut strong i spik, Lasaras, yu kam ausait.
44 Orait daiman i kirap na kam ausait. Na han lek bilong em i pas wantaim laplap bilong daiman. Na pes bilong em i pas long wanpela liklik laplap. Olsem na Jisas i tokim ol, Lusim em na larim em i go.
45 Olsem na planti bilong ol Ju, husat i bin kam long Maria na lukim ol dispela samting Jisas i bin mekim, ol i bilip pinis long Em.
46 Tasol sampela bilong ol i go long ol Farisi na tokim ol long ol samting Jisas i bin mekim.
47 Olsem na ol bikpris na ol Farisi i kibung na tok, Bai yumi mekim wanem? Long wanem dispela Man i save wokim planti mirakel.
48 Sapos yumi lusim Em i stap nating, olgeta man bai i bilip long Em. Na ol man bilong Rom bai i kam na tekewe graun bilong yumi wantaim ol lain bilong yumi tu.
49 Tasol wanpela man namel long ol nem bilong em Kaiafas, em i hetpris long dispela yia. Em i tokim ol, Yupela i no save long wanpela samting.
50 Na tu, yupela i no save tingim olsem, em i gutpela long yumi long wanpela man i mas i dai bilong helpim ol manmeri. Na olgeta lain manmeri i no mas bagarap.
51 Na em i no kisim dispela tok long em yet. Tasol em i stap hetpris dispela yia, na em i tok profet long Jisas bai i dai bilong helpim ol dispela lain Ju.
52 Na i no bilong dispela lain manmeri tasol, tasol tu bai Kraist i bungim ol pikinini bilong God i stap nabaut nabaut bilong ol i kamap wanpela tasol.
53 Olsem na long dispela de, ol i kamap wanbel na stat long stretim tok bilong kilim Em i dai.
54 Olsem na Jisas i no wokabaut moa long ples klia namel long ol Ju. Tasol Em i go long wanpela hap graun klostu long ples nating, long wanpela taun ol i kolim Ifrem. Na Em i save stap long dispela hap wantaim ol disaipel bilong En.
55 Na de bilong Pasova bilong ol Ju em i laik kamap. Na planti man bilong ol ples nabaut ol i go antap long Jerusalem long Pasova, bai ol yet i ken kamap klin.
56 Olsem na ol i wok long painim Jisas. Na taim ol i sanap insait long tempel, ol i toktok namel long ol yet, Yupela i ting wanem, bai Em i kam long bikpela kaikai bilong wik holi, o nogat?
57 Na ol bikpris wantaim ol Farisi i bin givim strongpela tok pinis olsem, sapos wanpela man i save long ples Em i stap long en, em i mas soim dispela, bai ol i ken holimpas Em.

SAPTA 12

1 Olsem na Jisas i bin kam long Betani. Na 6-pela de bihain pasova bai i kamap. Dispela em i ples bilong Lasaras, man i bin i dai na Jisas i bin kirapim em long matmat.
2 Long dispela ples ol i mekim wanpela kaikai long Jisas, na Mata i wok long tilim kaikai. Tasol Lasaras i stap wanpela bilong ol man i sindaun long tebol wantaim Em.
3 Olsem na Maria i kisim hap kilo namba wan sanda ol i wokim long spaiknad i dia tumas, na em i welim lek bilong Jisas na mekim drai lek bilong Em long gras bilong en. Na haus i pulap long smel bilong dispela sanda.
4 Olsem na wanpela disaipel bilong En, Judas Iskariot, pikinini man bilong Saimon, man bai i givim Em long han bilong ol birua, em i tok,
5 Bilong wanem em i no bin salim dispela sanda long 300 hap mani na givim long ol rabisman?
6 Judas i no tingting long ol rabisman na mekim dispela tok. Tasol em i tok olsem long wanem em i stilman na em i save holim bokis mani, na em i save lukautim mani ol i putim insait long dispela.
7 Olsem na Jisas i tok, Larim dispela meri. Em i bin holim dispela inap long de bilong planim Mi.
8 Long wanem ol rabisman i save stap wantaim yupela oltaim, tasol Mi no stap wantaim yupela oltaim.
9 Olsem na bikpela lain bilong ol Ju i save olsem, Em i stap long dispela ples. Na ol i no kam bilong lukim Jisas tasol, tasol bai ol i ken lukim Lasaras tu. Em i man bipo Jisas i bin kirapim Em long i dai.
10 Tasol ol bikpris i stretim tok bai ol i ken kilim Lasaras i dai tu.
11 Long wanem Em i as bilong planti Ju i lusim ol pris na bilip long Jisas.
12 Long de bihain, planti manmeri husat i bin kam long dispela bikpela kaikai, taim ol i harim tok long Jisas bai i kam long Jerusalem,
13 Ol i kisim ol han bilong diwai limbum na ol i go bungim Em. Na ol i singaut strong i spik, Hosana. Blesing i stap long King bilong Isrel i save kam long nem bilong Bikpela.
14 Na taim Jisas i lukim wanpela yangpela donki, Em i sindaun antap long em. Olsem rait i stap pinis,
15 Pikinini meri bilong Saion, yu no ken pret. Lukim, King bilong yu i sindaun antap long pikinini bilong donki, na i kam.
16 Pastaim ol disaipel bilong En, ol i no save long as bilong ol dispela samting. Tasol taim God i givim glori long Jisas pinis, long dispela taim ol i tingim gen long ol dispela rait long Em i stap pinis. Na tu ol i tingim gen long ol i bin mekim ol dispela samting long Em.
17 Olsem na ol manmeri i bin i stap wantaim Em taim Em i singautim Lasaras long kam ausait long matmat na kirapim em long i dai, ol i tokaut long dispela.
18 Long dispela as tu ol manmeri i bungim Em. Long wanem ol i bin harim olsem, Em i bin mekim dispela mirakel.
19 Olsem na ol Farisi i toktok namel long ol yet, Ating yupela i lukim pinis, wok bilong yumi i no inap? Lukim, olgeta manmeri bilong dispela graun i go bihainim Em.
20 Na sampela Grik i stap namel long ol manmeri i bin kam antap bilong lotu long dispela bikpela kaikai.
21 Olsem na ol dispela Grik i kam long Filip, em i man bilong Betsaida long Galili, na ol i askim em i spik, Bikpela man, mipela i laik lukim Jisas.
22 Filip i go na tokim Andru. Na gen Andru wantaim Filip i go tokim Jisas.
23 Na Jisas i bekim tok long tupela, i spik, Taim i kamap pinis bilong Pikinini Man bilong man i mas kisim glori.
24 Tru tumas Mi tokim yupela, Sapos wanpela pikinini bilong wit i no pundaun long graun na i dai, em wanpela tasol i stap. Tasol sapos em i dai, em i save karim planti kaikai.
25 Man i save laikim tumas laip bilong em yet, bai em i lusim dispela. Na man i no save laikim tumas laip bilong em yet long dispela graun, bai em i holim laip i go inap long oltaim oltaim.
26 Sapos wanpela man i stap wokboi bilong Mi, em i mas bihainim Mi. Na ples Mi stap long en, long dispela ples wokboi bilong Mi bai i stap tu. Na sapos wanpela man i stap wokboi bilong Mi, bai Papa bilong Mi i givim biknem long em.
27 Nau bel bilong Mi i hevi tru. Na bai Mi tok wanem? Papa, tekewe Mi long dispela aua. Tasol long dispela as, Mi bin i kam long dispela aua.
28 Papa, Yu mas litimapim nem bilong Yu. Nau wanpela nek i kam long heven i spik, Mi bin litimapim pinis, nem bilong Mi, na tu, bai Mi litimapim dispela gen.
29 Olsem na ol manmeri i sanap klostu na harim dispela, ol i tok olsem, em i klaut i pairap. Sampela arapela i tok, Wanpela ensel i mekim toktok long Em.
30 Jisas i bekim tok, i spik, Dispela nek i no kam bilong helpim Mi, tasol bilong helpim yupela.
31 Nau em i taim bilong kotim dispela graun. Nau God bai i rausim dispela hetman bilong dispela graun.
32 Na Mi, sapos ol i litimapim Mi bilong lusim dispela graun, bai Mi pulim olgeta manmeri i kam long Mi.
33 Em i autim dispela tok bilong makim wanem kain dai bai Em i dai long en.
34 Ol manmeri i bekim tok long Em, Mipela i harim pinis long lo olsem, Kraist bai i stap oltaim. Na olsem wanem Yu tok, Ol i mas litimapim Pikinini Man bilong man? Dispela Pikinini Man bilong man, em i husat?
35 Olsem na Jisas i tokim ol, Lait bai i stap wantaim yupela liklik taim yet. Yupela i mas wokabaut taim lait i stap wantaim yupela. Nogut tudak i kamap long yupela. Long wanem man i save wokabaut long tudak, em i no save em i go we.
36 Taim lait i stap wantaim yupela, yupela i mas bilip long dispela lait, bai yupela i ken i stap ol pikinini bilong lait. Jisas i tokim ol dispela samting pinis, na Em yet i lusim ol na hait long ol.
37 Em i bin wokim planti mirakel long ai bilong ol, tasol ol i no bin bilip long Em,
38 Dispela i kamap bai tok bilong profet Aisaia i ken kamap tru. Em i tok, Bikpela, husat i bilipim tok bilong mipela? Na Bikpela i soim strong bilong Em long husat?
39 Olsem na ol i no inap bilip. Long wanem Aisaia i tok gen,
40 Em i pasim pinis ai bilong ol, na mekim bel bilong ol i kamap olsem ston. Em i mekim dispela bai ol i no inap lukluk long ai bilong ol, na klia long bel bilong ol, na tanim bel, na bai Mi ken oraitim ol.
41 Aisaia i bin tok long ol dispela samting taim em i lukim glori bilong God na tokaut long Em.
42 Tasol namel long ol hetman, planti tu i bilip long Em. Tasol ol i no tokaut long Em. Long wanem ol i ting, nogut ol Farisi i rausim ol long haus lotu bilong ol Ju.
43 Long wanem ol i laikim tru ol man i litimapim nem bilong ol. Na ol i ting dispela i winim pasin bilong God i litimapim nem bilong ol.
44 Tasol Jisas i singaut strong i spik, Man i bilip long Mi, em i no bilip long Mi tasol. Tasol em i bilip long Man i bin salim Mi i kam.
45 Na man i save lukim Mi, em i save lukim Man husat i bin salim Mi i kam.
46 Mi stap wanpela lait long dispela graun, bai wanem man i bilip long Mi, em i no ken i stap long tudak.
47 Na sapos wanpela man i harim tok bilong Mi na em i no bilip, Mi no save skelim em olsem jas. Long wanem Mi no kam bilong skelim ol manmeri bilong dispela graun, tasol Mi kam bilong kisim bek ol manmeri bilong dispela graun.
48 Man i tok nogat long Mi na em i no save kisim tok bilong Mi, em i gat wanpela i save skelim em olsem jas. Dispela tok Mi bin autim pinis, dispela tasol bai i skelim em olsem jas long las de.
49 Long wanem Mi no bin mekim tok long laik bilong Mi yet. Tasol Papa, Man i bin salim Mi i kam, Em yet i givim Mi strongpela tok long wanem samting Mi mas mekim na Mi mas autim.
50 Na Mi save olsem, strongpela tok bilong Em i save kamapim laip i stap gut oltaim oltaim. Olsem na wanem tok Mi mekim, dispela em i tok Papa i bin givim Mi, na Mi autim.

SAPTA 13

1 Bikpela kaikai bilong wik holi bilong pasova i no kamap yet, na Jisas i save taim i kamap pinis, bai Em i mas lusim dispela graun na i go bek long Papa. Em i bin laikim tru ol manmeri bilong En i stap long dispela graun. Em i givim bel olgeta long ol i go inap long pinis bilong ol samting.
2 Na taim apinun kaikai i pinis, Seten i bin putim tingting pinis insait long bel bilong Judas Iskariot, pikinini man bilong Saimon, bai em i mas putim Jisas long han bilong ol birua.
3 Jisas i save pinis olsem, Papa i bin putim olgeta samting long han bilong Em. Na Em i save olsem, God i bin salim Em i kam, na bai Em i go bek long God.
4 Em i lusim kaikai na kirap na lusim klos bilong En. Na Em i kisim wanpela taul na pasim long bel bilong En.
5 Bihain long dispela, Em i kapsaitim wara long wanpela dis, na Em i stat long wasim lek bilong ol disaipel na mekim drai ol lek long taul Em i bin pasim long bel bilong En.
6 Olsem na Em i kam long Saimon Pita. Na Pita i tokim Em, Bikpela, ating Yu laik wasim lek bilong mi, a?
7 Jisas i bekim tok long Em i spik, Samting Mi mekim, nau yu no save long en. Tasol bihain bai yu save.
8 Pita i tokim Em, I no gat wanpela taim bai Yu wasim lek bilong mi. Jisas i bekim tok long em, Sapos Mi no wasim yu, yu no inap poroman wantaim Mi.
9 Saimon Pita i tokim Em, Bikpela, i no lek bilong mi tasol, tasol han na het bilong mi tu wantaim.
10 Jisas i bekim tok long em, Man i bin waswas olgeta, em i mas wasim lek tasol. Tasol em i klin olgeta. Na yupela i stap klin. Tasol i no yupela olgeta i bin kamap klin.
11 Long wanem Em i save pinis long husat bai i putim Em long han bilong ol birua. Olsem na Em i tok, Yupela olgeta i no stap klin.
12 Olsem na taim Em i wasim lek bilong ol pinis na kisim klos bilong En, Em i sindaun gen. Na Em i tokim ol, Yupela i save long wanem samting Mi bin mekim long yupela, o nogat?
13 Yupela i save kolim Mi, Tisa na Bikpela. Na yupela i tok stret. Long wanem Mi stap olsem tasol.
14 Olsem na sapos Mi stap Bikpela na Tisa bilong yupela, na Mi bin wasim lek bilong yupela, yupela tu i mas wasim lek bilong ol arapela bilong yupela.
15 Long wanem Mi bin wokim wanpela piksa na givim long yupela, bai yupela tu i ken mekim olsem Mi bin mekim long yupela.
16 Tru tumas Mi tokim yupela, Wokboi i no winim bikpela bilong en. Na tu man i kam i no winim man i bin salim em i kam.
17 Sapos yupela i save long ol dispela samting, yupela i amamas sapos yupela i mekim olsem.
18 Mi no tok long yupela olgeta. Mi save pinis long husat Mi bin makim. Tasol bilong inapim rait bilong God olsem, Man i kaikai bret wantaim Mi, em i bin litimapim lek bilong em bilong i stap birua long Mi.
19 Nau Mi tokim yupela taim dispela i no kamap yet. Olsem na taim em i kamap pinis, bai yupela i bilip olsem, Mi dispela Man.
20 Tru tumas Mi tokim yupela, Man i kisim wanem man Mi salim i kam, em i kisim Mi. Na man i kisim Mi, em i kisim dispela Man i bin salim Mi i kam.
21 Jisas i mekim dispela tok pinis na spirit bilong Em i hevi tru. Na Em i tokaut i spik, Tru tumas Mi tokim yupela, wanpela namel long yupela bai i putim Mi long han bilong ol birua.
22 Olsem na ol disaipel wan wan i lukluk long ol arapela, na tingting bilong ol i paul long Em i tok long husat.
23 Na wanpela disaipel i slip long bros bilong Jisas. Na Jisas i save laikim em tru.
24 Olsem na Saimon Pita i mekim nais long het bilong em olsem em i mas askim Em long Em i tok long husat.
25 Orait em i slipim het bilong em long bros bilong Jisas na askim Em, Bikpela, em i husat?
26 Jisas i bekim tok, Em i dispela man, bai Mi putim hap bret long sup na givim long em. Na taim Em i putim hap bret long sup pinis, Em i givim long Judas Iskariot, pikinini man bilong Saimon.
27 Na taim em i kisim dispela hap bret pinis, Seten i go insait long em. Olsem na Jisas i tokim em, Samting yu laik mekim, yu mas mekim kwiktaim.
28 Na i no gat wanpela man i sindaun long tebol i save long as tru bilong dispela tok Em i mekim long en.
29 Sampela i tingting olsem, Judas i holim bokis mani, olsem na Jisas i bin tokim em long em i mas i go na baim ol samting ol i mas holim bilong bikpela kaikai bilong de holi, o long em i mas givim samting long ol rabisman.
30 Olsem na taim em i kisim hap bret pinis, em i go ausait wantu tasol. Na em i tudak pinis.
31 Olsem na, taim em i go ausait pinis, Jisas i tok, Nau Pikinini Man bilong man Em i kisim biknem, na God i kisim biknem long Em.
32 Sapos God i kisim biknem long Em, orait bai God tu i givim biknem bilong Em yet long Kraist. Na wantu bai God i givim biknem long Em.
33 Ol liklik pikinini, liklik taim yet bai Mi stap wantaim yupela. Yupela bai i wok long painim Mi. Na olsem Mi bin tokim ol Ju pinis, Ples Mi go long en, yupela i no inap i kam. Olsem nau tu Mi tokim yupela olsem.
34 Mi givim wanpela nupela lo long yupela. Yupela i mas laikim tru ol arapela bilong yupela. Olsem Mi bin laikim tru yupela, olsem tasol yupela tu i mas laikim tru ol arapela bilong yupela.
35 Sapos yupela i laikim tru ol arapela bilong yupela, long dispela pasin tasol olgeta man bai i save olsem, yupela i stap ol disaipel bilong Mi.
36 Saimon Pita i tokim Em, Bikpela, Yu go we? Jisas i bekim tok long em, Ples Mi go long en, nau yu no inap bihainim Mi. Tasol bihain bai yu bihainim Mi.
37 Pita i tokim Em, Bikpela, bilong wanem mi no inap bihainim Yu nau? Bai mi lusim laip bilong mi bilong bihainim Yu.
38 Jisas i bekim tok long em, Ating bai yu lusim laip bilong yu bilong bihainim Mi, a? Tru tumas Mi tokim yu, Kakaruk man i no krai yet na tripela taim bai yu tok yu no save long Mi.

SAPTA 14

1 Bel bilong yupela i no ken hevi tru. Yupela i bilip long God, yupela i mas bilip long Mi tu.
2 Long haus bilong Papa bilong Mi i gat planti bikpela naispela haus. Sapos i no olsem, orait Mi bin tokim yupela. Mi go bilong redim ples bilong yupela.
3 Na sapos Mi go bilong redim ples bilong yupela, bai Mi kam bek gen, na kisim yupela i go i stap wantaim Mi yet, bai ples Mi stap long en, yupela tu i ken i stap long dispela hap.
4 Na yupela i save long ples Mi go long en, na yupela i save long rot i go long dispela ples.
5 Tomas i tokim Em, Bikpela, mipela i no save Yu go we, na olsem wanem mipela inap save long rot?
6 Jisas i tokim em, Mi yet Mi rot, na Mi as bilong tok tru, na Mi as bilong laip. I no gat wanpela man inap kamap long Papa long narapela rot. Nogat. Long Mi tasol.
7 Sapos yupela i save pinis long Mi, yupela i bin save long Papa bilong Mi tu. Nau yupela i save long Em, na yupela i bin lukim Em pinis.
8 Filip i tokim Em, Bikpela, soim Papa long mipela, na em bai inap long mipela.
9 Jisas i tokim em, Ating longpela taim pinis Mi bin stap wantaim yupela, na Filip yu no bin save long Mi, a? Man i bin lukim Mi em i bin lukim Papa pinis. Na olsem wanem yu tok, Soim Papa long mipela?
10 Yu bilip Mi stap long Papa na Papa i stap long Mi, o nogat? Ol tok Mi autim long yupela, Mi no autim long laik bilong Mi yet. Tasol Papa, Man i stap insait long Mi, Em i save mekim ol dispela wok.
11 Yupela i mas bilipim Mi olsem Mi stap insait long Papa, na Papa i stap insait long Mi. Sapos nogat, yupela i mas bilipim Mi long strong bilong ol dispela wok.
12 Tru tumas Mi tokim yupela, Man i bilip long Mi, em tu bai i mekim ol wankain wok Mi save mekim. Na ol wok bilong em bai i winim ol dispela wok bilong Mi. Long wanem bai Mi go long Papa bilong Mi.
13 Na olgeta samting bai yupela i askim long nem bilong Mi, bai Mi mekim, bai Papa i ken kisim biknem long Pikinini Man bilong En.
14 Sapos yupela i askim wanpela samting long nem bilong Mi, bai Mi mekim.
15 Sapos yupela i laikim Mi tru, orait yupela i mas bihainim ol lo bilong Mi.
16 Na bai Mi prea long Papa, na bai Em i givim narapela Helpim long yupela, na bai Em i stap wantaim yupela oltaim oltaim.
17 Em i Spirit bilong tok tru. Na ol manmeri bilong dispela graun ol i no inap kisim Em. Long wanem ol i no save lukim Em. Na tu ol i no save long Em. Tasol yupela i save long Em. Long wanem Em i stap wantaim yupela, na bai Em i stap insait long yupela.
18 Bai mi no lusim yupela i stap olsem pikinini i no gat helpim. Nogat. Bai Mi kam long yupela.
19 Liklik taim na ol manmeri bilong dispela graun i no inap lukim Mi gen. Tasol bai yupela i lukim Mi. Yupela tu bai i stap laip, long wanem Mi stap laip.
20 Long dispela de bambai yupela i save Mi stap insait long Papa, na yupela i stap insait long Mi, na Mi stap insait long yupela.
21 Man i kisim ol lo bilong Mi na bihainim ol, dispela man i save laikim Mi tru. Papa bilong Mi bai i laikim tru man i laikim Mi tru. Na bai Mi laikim em tru, na bai Mi soim Mi yet long em.
22 Judas i tokim Em, em i no Iskariot, Bikpela, olsem wanem bai Yu kamap ples klia long mipela, na bai Yu no kamap ples klia long ol manmeri bilong dispela graun?
23 Jisas i bekim tok long em i spik, Sapos wanpela man i laikim Mi tru, bai em i bihainim ol tok bilong Mi. Na Papa bilong Mi bai i laikim tru dispela man. Na bai Mitupela i kam long em na stap wantaim em.
24 Man i no save laikim Mi tru, em i no save bihainim ol tok bilong Mi. Na dispela tok yupela i harim, em i no tok bilong Mi, tasol em i tok bilong Papa i bin salim Mi i kam.
25 Ol dispela tok Mi bin mekim long yupela taim Mi stap yet wantaim yupela.
26 Tasol dispela Helpim tru bilong yupela, Em i Holi Spirit husat Papa bai i salim Em long nem bilong Mi, bai Em i skulim yupela long olgeta samting. Na bai Em i bringim ol dispela samting Mi bin tokim yupela pinis i kam bek long tingting bilong yupela.
27 Mi larim bel isi i stap wantaim yupela, na Mi givim bel isi bilong Mi long yupela. Mi no givim long yupela olsem ol manmeri bilong dispela graun i save givim long yupela. Bel bilong yupela i no ken hevi tru. Na tu bel bilong yupela i no ken pret.
28 Yupela i harim pinis dispela tok Mi bin mekim long yupela, Bai Mi lusim yupela na kam bek gen long yupela. Sapos yupela i laikim Mi tru, bai yupela i amamas. Long wanem Mi tok, Bai Mi go long Papa. Long wanem Papa bilong Mi i winim Mi.
29 Na nau Mi bin tokim yupela taim em i no kamap yet, na taim em i kamap pinis yupela i ken bilip.
30 Bihain long dispela, Mi no inap toktok planti wantaim yupela. Long wanem hetman bilong dispela graun em i kam. Na em i no gat wanpela samting long Mi.
31 Tasol Papa i bin givim strongpela tok long Mi olsem, mi mas mekim dispela, bai ol manmeri bilong dispela graun i ken save olsem, Mi laikim tru Papa. Orait Mi mekim dispela. Yupela kirap, yumi go.

SAPTA 15

1 Mi diwai wain tru, na Papa bilong Mi em i man bilong lukautim gaden.
2 Olgeta han bilong Mi i no save karim kaikai, Em i save tekewe. Na olgeta han i save karim kaikai, Em i save klinim em, bai em i ken karim kaikai moa.
3 Yupela i klin pinis. Na dispela i kamap long strong bilong tok Mi bin tokaut long yupela long em.
4 Yupela i mas i stap insait long Mi na Mi stap insait long yupela. Han i no inap karim kaikai long em yet sapos em i no stap insait long diwai wain. Olsem, yupela tu i no inap karim kaikai sapos yupela i no stap insait long Mi.
5 Mi diwai wain. Yupela i ol han bilong diwai wain. Man i save stap insait long Mi, na Mi stap insait long em, dispela man bai i karim planti kaikai. Long wanem sapos Mi no stap wantaim yupela, yupela i no inap mekim wanpela samting.
6 Sapos wanpela man i no save stap insait long Mi, orait bai Papa i rausim em olsem wanpela han bilong diwai, na em i drai. Na ol man i save bungim ol na tromoi ol i go insait long paia, na paia i save kukim ol.
7 Sapos yupela i save stap insait long Mi na ol tok bilong Mi i stap insait long yupela, bai yupela i askim long laik bilong yupela, na bai ol samting i kamap olsem tasol long yupela.
8 Sapos yupela i karim planti kaikai, Papa bilong Mi bai i kisim biknem long dispela samting. Long dispela pasin bai yupela i stap ol disaipel bilong Mi.
9 Olsem Papa i bin laikim Mi tru, olsem tasol Mi bin laikim tru yupela. Oltaim yupela i mas i stap insait long dispela pasin bilong Mi long laikim tru yupela.
10 Sapos yupela i bihainim gut ol lo bilong Mi olsem Mi bin bihainim gut ol lo bilong Papa bilong Mi, bai yupela i stap insait long dispela pasin bilong Mi long laikim tru yupela, olsem Mi stap insait long dispela pasin bilong Em i laikim Mi tru.
11 Mi bin autim ol dispela samting long yupela bai amamas tru bilong Mi i ken i stap oltaim insait long yupela, na bai amamas tru bilong yupela i ken pulap tru.
12 Dispela em i lo bilong Mi olsem, Yupela i mas laikim tru ol arapela bilong yupela, olsem Mi bin laikim tru yupela.
13 I no gat wanpela pasin bilong laikim tru i ken winim dispela pasin olsem, wanpela man i lusim laip bilong em yet bilong helpim ol pren bilong en.
14 Sapos yupela i bihainim olgeta strongpela tok Mi bin givim long yupela, orait yupela i stap ol pren bilong Mi.
15 Bihain Mi no kolim yupela wokboi nating. Long wanem ol wokboi nating i no save wanem samting bikpela man bilong en i save mekim. Tasol Mi bin kolim yupela ol pren. Long wanem Mi bin toksave long yupela long olgeta samting Mi bin harim long maus bilong Papa bilong Mi.
16 Yupela i no bin makim Mi. Tasol Mi bin makim yupela na putim yupela long mekim wok bilong God bai yupela i ken i go na karim kaikai, na kaikai bilong yupela i ken i stap oltaim. Na bai wanem samting yupela i askim long Papa long nem bilong Mi, Em i ken givim dispela long yupela.
17 Mi givim strongpela tok long yupela long ol dispela samting olsem, yupela i mas laikim tru ol arapela bilong yupela.
18 Sapos ol manmeri bilong dispela graun i no laikim tru yupela, orait yupela i ken save pastaim ol i no bin laikim Mi tru na bihain ol i no bin laikim tru yupela.
19 Long dispela as ol manmeri bilong dispela graun ol i no laikim tru yupela. Sapos yupela i bilong dispela graun, orait ol manmeri bilong dispela graun bai i laikim tumas yupela olsem ol i save laikim tumas lain bilong ol yet. Tasol Mi bin makim yupela bilong lusim pasin bilong dispela graun, long wanem yupela i no man bilong dispela graun.
20 Yupela i mas tingim gen dispela tok Mi bin mekim long yupela, Wokboi nating i no winim bikpela bilong en. Sapos ol i bin wok long mekim nogut long Mi, bai ol i wok long mekim nogut long yupela tu. Sapos ol i bin bihainim tok bilong Mi, bai ol i bihainim tok bilong yupela tu.
21 Tasol bai ol i tingting nogut long nem bilong Mi na bai ol i mekim ol dispela samting long yupela. Long wanem ol i no save long Man i bin salim Mi i kam.
22 Sapos Mi no bin kam na mekim tok long ol, orait ol i no bin i gat sin. Tasol nau ol i no gat samting bilong haitim sin bilong ol.
23 Man i no laikim tru Mi, em i no laikim tru Papa bilong Mi tu.
24 Sapos Mi no bin mekim ol wok namel long ol olsem narapela man i no inap mekim, ol i no bin i gat sin. Tasol nau ol i bin lukim pinis na ol i no laikim tru Mi wantaim Papa bilong Mi tu.
25 Tasol dispela samting i kamap pinis bai dispela tok ol i bin raitim long lo bilong ol i ken i kamap tru. Dispela tok em i olsem, Ol i no laikim tru Mi, tasol ol i no gat as long dispela pasin.
26 Tasol taim dispela Helpim tru i kam, bai Em i lusim Papa na bai Mi salim Em i kam long yupela. Em i dispela Spirit bilong tok tru i lusim Papa na i kam, bai Em i tokaut long Mi.
27 Na yupela tu bai i tokaut long Mi, long wanem yupela i bin i stap wantaim Mi taim Mi statim wok i kam inap long nau.

SAPTA 16

1 Ol dispela samting Mi bin tokim yupela bai yupela i no ken pundaun.
2 Bai ol i rausim yupela long ol haus lotu bilong ol Ju. Yes taim bai i kamap olsem, ol man i kilim yupela i dai, bai ol i ting ol i mekim gutpela wok bilong God.
3 Na bai ol i mekim ol dispela samting long yupela, long wanem ol i no save long Papa o long Mi.
4 Tasol Mi tokim yupela pinis long ol dispela samting. Olsem na taim ol dispela samting i kamap, yupela i ken tingim gen olsem, Mi bin tokim yupela long ol. Na taim Mi statim wok, Mi no tokim yupela long ol dispela samting. Long wanem long dispela taim Mi stap wantaim yupela.
5 Tasol nau bai Mi go long Man i bin salim Mi i kam. Na i no gat wanpela namel long yupela i askim Mi, Yu go we?
6 Tasol bel bilong yupela i hevi tru, long wanem Mi bin tokim yupela long ol dispela samting.
7 Tasol Mi tok tru long yupela. Em i mobeta long yupela long Mi lusim yupela na i go. Long wanem sapos Mi no lusim yupela na i go, Helpim tru bai i no kam long yupela. Tasol sapos Mi lusim yupela na i go, bai Mi salim Em i kam long yupela.
8 Na taim Em i kam pinis, bai Em i sutim bel bilong ol manmeri bilong dispela graun long as bilong sin, na long stretpela pasin, na long kot.
9 Bai Em i sutim bel bilong ol long as bilong sin, long wanem ol i no bilip long Mi.
10 Na long stretpela pasin, long wanem Mi go long Papa bilong Mi, na bai yupela i no lukim Mi moa.
11 Na long kot, long wanem hetman bilong dispela graun em i lus pinis long kot.
12 Mi gat planti tok yet long Mi laik tokim yupela, tasol nau yupela i no gat strong inap long holim ol dispela tok.
13 Tasol taim dispela Spirit bilong tok tru i kam, bai Em i stiaim yupela long olgeta tok tru. Long wanem bai Em i no mekim tok long Em yet. Tasol wanem samting Em i harim bai Em i autim. Na bai Em i soim yupela ol samting bai i kamap bihain.
14 Bai Em i litimapim nem bilong Mi. Long wanem bai Em i kisim tok bilong Mi na autim dispela long yupela.
15 Olgeta samting bilong Papa em i bilong Mi wantaim. Long dispela as Mi bin tok olsem, bai Em i kisim tok bilong Mi na autim dispela long yupela.
16 Liklik taim, na yupela i no inap lukim Mi. Na gen liklik taim, na bai yupela i lukim Mi, long wanem Mi go long Papa.
17 Olsem na sampela disaipel bilong En i toktok namel long ol yet olsem, Em i mekim wanem kain tok long yumi? Liklik taim, na yupela i no inap lukim Mi, na gen, liklik taim, na bai yupela i lukim Mi. Na tu Em i tok, Long wanem Mi go long Papa.
18 Olsem na ol i tok, Dispela tok em i mekim olsem, liklik taim i gat wanem as long en? Yumi no save long as bilong tok bilong Em.
19 Na Jisas i save ol i laik askim Em, na Em i tokim ol, Ating yupela i wok long askim nabaut namel long yupela yet long tok Mi bin mekim, Liklik taim, na yupela i no inap lukim Mi? Na gen, liklik taim na bai yupela i lukim Mi, a?
20 Tru tumas Mi tokim yupela, Bambai yupela i krai bikpela na krai sori tru, tasol ol manmeri bilong dispela graun bai i amamas. Na bel bilong yupela bai i hevi tru, tasol bel hevi tru bilong yupela bai i senis na i kamap amamas tru.
21 Klostu long taim wanpela meri i laik karim pikinini em i gat bikpela pen, long wanem taim bilong en i kamap pinis. Tasol taim em i karim pikinini pinis, em i no tingim gen long dispela pen. Long wanem em i save amamas tru long wanpela pikinini man i kamap pinis long dispela graun.
22 Olsem na nau yupela i bel hevi tru. Tasol bambai Mi lukim yupela gen, na bel bilong yupela bai i amamas tru. Na i no gat wanpela man i tekewe dispela amamas tru bilong yupela.
23 Na long dispela de bai yupela i no askim Mi long wanpela samting. Tru tumas Mi tokim yupela, Wanem samting yupela i askim long Papa long nem bilong Mi, bai Em i givim long yupela.
24 Inap long nau, yupela i no bin askim wanpela samting long nem bilong Mi. Yupela i mas askim, na bai yupela i kisim, bai amamas tru bilong yupela i ken pulap tru.
25 Ol dispela tok Mi bin autim long yupela long ol tok bokis. Tasol wanpela taim bai i kam na Mi no inap toktok long yupela moa long tok bokis. Tasol bai Mi tokaut klia long yupela long ol samting bilong Papa.
26 Long dispela de yupela bai i askim samting long nem bilong Mi. Na Mi no tokim yupela olsem, Mi bai beten long Papa long yupela.
27 Long wanem Papa yet i save laikim yupela tumas, long wanem yupela i bin laikim Mi tumas, na yupela i bilip pinis long Mi bin lusim God na kam.
28 Mi bin lusim Papa na i kam, na Mi bin i kam long dispela graun. Na gen bai Mi lusim dispela graun na i go bek long Papa.
29 Ol disaipel bilong En i tokim Em, Harim, nau tok bilong Yu i klia, na Yu no mekim tok long tok bokis.
30 Nau mipela i save tru olsem, Yu save long olgeta samting, na Yu no gat as bilong ol man i mas askim Yu long wanpela samting. Long dispela as mipela i bilip olsem, Yu bin lusim God na i kam.
31 Jisas i bekim tok long ol, Nau yupela i bilip, a?
32 Harim, taim bai i kam, yes, em i kamap pinis, long yupela bai i bruk nabaut na olgeta man wan wan bai i go long ples bilong em yet. Na bai yupela i lusim Mi i stap wanpis. Tasol Mi no stap wanpis, long wanem Papa i stap wantaim Mi.
33 Mi bin autim ol dispela samting long yupela, bai yupela i ken bel isi insait long Mi. Long dispela graun bai yupela i gat bikpela hevi tru. Tasol bel bilong yupela i ken amamas. Mi winim pinis dispela graun.

SAPTA 17

1 Jisas i autim dispela tok pinis na Em i putim ai bilong En i go antap long heven na i tok, Papa, taim bilong Mi i kamap pinis. Yu givim biknem long Pikinini Man bilong Yu, bai Pikinini Man bilong Yu tu i ken givim biknem long Yu.
2 Olsem Yu bin givim long Em namba i winim namba bilong olgeta manmeri, bai Em i ken givim laip i stap gut oltaim oltaim long olgeta Yu bin givim long Em.
3 Na laip i stap gut oltaim oltaim em i dispela, bai ol i ken save long Yu dispela wanpela God tru tasol na long Jisas Kraist, Man Yu bin salim Em i kam.
4 Mi bin givim biknem long Yu long dispela graun. Mi bin pinisim dispela wok Yu bin givim Mi long mekim.
5 Na nau, Papa, givim glori long Mi wantaim Yu yet long dispela glori Mi bin holim wantaim Yu taim graun i no bin kamap yet.
6 Mi bin telimautim nem bilong Yu long ol man Yu bin givim Mi long dispela graun. Ol i man bilong Yu, na Yu bin givim ol pinis long Mi. Na ol i bin bihainim gut tok bilong Yu.
7 Nau ol i bin save long olgeta samting Yu bin givim Mi pinis, ol dispela i kam long Yu tasol.
8 Long wanem, ol tok Yu bin givim Mi, em Mi bin givim pinis long ol. Na ol i bin kisim ol, na ol i bin save tru long Mi bin lusim Yu na kam. Na ol i bin bilip olsem, Yu bin salim Mi i kam.
9 Mi beten long ol. Mi no beten long ol manmeri bilong dispela graun, tasol Mi beten long ol Yu bin givim pinis long Mi. Long wanem ol i bilong Yu.
10 Na olgeta husat i bilong Mi, ol i bilong Yu. Na ol i bilong Yu, ol i bilong Mi. Na Mi bin kisim biknem long ol.
11 Na nau Mi no i stap moa long dispela graun. Tasol ol dispela lain i stap yet long dispela graun, na bai Mi kam long Yu. Holi Papa, long nem bilong Yu yet, Yu mas lukautim ol man Yu bin givim long Mi, bai ol i ken i stap wanpela tasol, olsem Yumi stap wanpela tasol.
12 Taim Mi stap wantaim ol long dispela graun, Mi bin lukautim ol long nem bilong Yu. Mi bin lukautim ol manmeri Yu bin givim long Mi na i no gat wanpela i lus. Dispela pikinini man bilong bagarap olgeta, em tasol i lus, bilong inapim rait bilong God.
13 Na nau Mi kam long Yu. Na Mi autim ol dispela samting long ol manmeri bilong dispela graun, bai amamas tru bilong Mi i ken pulapim bel bilong ol yet.
14 Mi givim pinis tok bilong Yu long ol. Na ol manmeri bilong dispela graun i no laikim tru ol. Long wanem ol i no bilong dispela graun, olsem Mi no bilong dispela graun.
15 Mi no beten long Yu mas tekewe ol long dispela graun, tasol Mi beten long Yu ken lukautim ol na ol i no inap bagarap long pasin nogut.
16 Ol i no bilong dispela graun, olsem Mi no bilong dispela graun.
17 Mekim ol i kamap holi long tok tru bilong Yu. Tok bilong Yu i tru.
18 Olsem Yu bin salim Mi i kam long dispela graun, olsem tasol Mi bin salim ol tu i go long ol manmeri bilong dispela graun.
19 Na Mi bin makim Mi yet long helpim ol, bai ol tu i ken kamap holi long tok tru.
20 Na tu Mi no beten long ol dispela lain tasol, tasol Mi beten tu long ol man bai i harim tok bilong ol na ol i bilip long Mi.
21 Olsem olgeta i ken i stap wanpela. Olsem Yu Papa, yu stap insait long Mi, na Mi stap insait long Yu, bai ol tu i ken i stap wanpela insait long Yumi, bai ol manmeri bilong dispela graun i ken bilip long Yu bin salim Mi i kam.
22 Na dispela biknem Yu bin givim long Mi, Mi bin givim long ol, bai ol i ken i stap wanpela olsem Yumi stap wanpela.
23 Mi stap insait long ol, na Yu stap insait long Mi, bai ol i ken kamap inap tru na stap wanpela. Na bai ol manmeri bilong dispela graun i ken save Yu bin salim Mi i kam, na Yu bin laikim tru ol olsem Yu bin laikim Mi tru.
24 Papa, Mi laikim tu long olgeta man Yu bin givim long Mi, ol i ken i stap wantaim Mi long ples Mi stap long en. Bai ol i ken lukim dispela glori bilong Mi, Yu bin givim long Mi. Long wanem Yu bin laikim tru Mi taim as ston bilong dispela graun i no kamap yet.
25 Papa i stret olgeta, ol manmeri bilong dispela graun, ol i no bin save long Yu. Tasol Mi bin save long Yu. Na ol dispela manmeri i bin save long Yu bin salim Mi i kam.
26 Na Mi bin kamapim nem bilong Yu long ol, na bai Mi kamapim dispela bai dispela pasin bilong laikim tru Yu bin laikim Mi tru, em tu i ken i stap insait long ol, na tu Mi ken i stap insait long ol.

SAPTA 18

1 Taim Jisas i mekim ol dispela tok pinis, Em wantaim ol disaipel bilong En, ol i brukim wara Kidron. I gat wanpela gaden long dispela hap, na Em wantaim ol disaipel bilong En, ol i go insait long dispela gaden.
2 Na Judas, man bilong putim Em long han bilong ol birua, em tu i save long dispela ples. Long wanem planti taim Jisas wantaim ol disaipel bilong En ol i save go long dispela ples.
3 Judas i kisim wanpela lain soldia na sampela plisman bilong ol bikpris na ol Farisi, olsem na em i go long dispela ples wantaim ol lam na ol bombom na ol samting bilong pait.
4 Jisas i save pinis long olgeta samting i mas kamap long Em, olsem na Em i go na tokim ol, Yupela i painim husat?
5 Ol i bekim tok long Em, Jisas bilong Nasaret. Jisas i tokim ol, Mi stap. Na Judas tu, man i putim Em long han bilong ol birua, em i sanap wantaim ol.
6 Olsem na taim Em i tokim ol, Mi stap, ol i surik i go bek na pundaun long graun.
7 Olsem na Em i askim ol gen, Yupela painim husat? Na ol i tok, Jisas bilong Nasaret.
8 Jisas i bekim tok, Mi tokim yupela pinis olsem, Mi stap. Olsem na sapos yupela i wok long painim Mi, orait larim ol dispela man i go.
9 Em i mekim dispela tok bilong inapim dispela tok Em i bin autim pinis, Mi no lusim wanpela bilong ol Yu bin givim Mi.
10 Olsem na Saimon Pita i gat wanpela bainat. Na em i pulim bainat na paitim wokboi bilong hetpris, na rausim ia long han sut bilong en. Nem bilong dispela wokboi em i Malkas.
11 Olsem na Jisas i tokim Pita, Yu putim bainat bilong yu i go bek long paus bilong en. Ating Mi no mas dring long dispela kap Papa bilong Mi i bin givim Mi, a?
12 Olsem na ol lain soldia na namba wan ofisa na ol plisman bilong ol Ju, ol i kisim Jisas na pasim Em.
13 Pastaim ol i kisim Em i go long Anas. Em i tambu papa bilong Kaiafas. Na Kaiafas em i hetpris long dispela yia.
14 Nau Kaiafas em i dispela man i bin givim tok save long ol Ju olsem, em i gutpela long wanpela man i mas i dai bilong helpim ol manmeri.
15 Na Saimon Pita i bihainim Jisas, na narapela disaipel tu i bihainim Em. Hetpris i save long dispela arapela disaipel olsem na em i go wantaim Jisas insait long banis bilong hetpris.
16 Tasol Pita i sanap ausait klostu long dua. Olsem na dispela arapela disaipel hetpris i save long en, em i go ausait na tokim meri i save was long dua, na em i bringim Pita i kam insait.
17 Olsem na dispela yangpela meri i save was long dua i tokim Pita, Ating yu tu i wanpela disaipel bilong dispela man, a? Em i tok, Mi nogat.
18 Na ol wokboi na ol plisman i sanap i stap na ol i bin wokim wanpela paia, long wanem em i kol. Na ol i hatim skin bilong ol yet. Na Pita i sanap wantaim ol na hatim skin bilong em yet.
19 Olsem na hetpris i askim Jisas long ol disaipel bilong En na long skul bilong En.
20 Jisas i bekim tok long em, Mi bin mekim tok ples klia long ol manmeri bilong dispela graun. Olgeta taim Mi bin skulim ol long haus lotu bilong ol Ju na long tempel, long ples olgeta Ju i save bung long en. Na Mi no bin autim wanpela tok long ples hait.
21 Bilong wanem yu askim Mi? Yu mas askim ol husat i bin harim Mi, long wanem samting Mi bin tokim ol. Harim, ol i save long tok Mi bin mekim.
22 Na taim Em i mekim dispela tok, wanpela plisman i sanap klostu, na long insait bilong han bilong en em i solapim Jisas, na i tok, Yu bekim tok olsem long hetpris, a?
23 Jisas i bekim tok long em, Sapos Mi bin tok nogut, yu mas tokaut long dispela tok nogut. Tasol sapos Mi bin mekim gutpela tok, bilong wanem yu paitim Mi?
24 Orait, Anas i bin pasim na salim Jisas i go long hetpris Kaiafas.
25 Na Saimon Pita i sanap na hatim skin bilong em yet. Olsem na ol i tokim em, Ating yu tu yu wanpela disaipel bilong En? Em i givim baksait long dispela na i tok, Mi nogat.
26 Wanpela wokboi bilong hetpris, em i wanlain bilong dispela man Pita i bin katim na rausim ia bilong en, em i tok, Ating mi bin lukim yu long dispela gaden wantaim Em?
27 Pita i tok nogat gen, na wantu tasol kakaruk man i krai.
28 Olsem na ol i lusim Kaiafas na bringim Jisas i go long haus kot. Na em i moningtaim tru. Na ol yet i no i go insait long haus kot. Nogut ol i kamap doti, tasol ol i laik kaikai pasova.
29 Olsem na Pailat i go ausait na kam long ol, na i tok, Yupela i sutim wanem kain tok bilong kotim dispela man?
30 Ol i bekim tok long em na i spik, Sapos Em i no man bilong mekim pasin nogut, mipela i no bin putim Em long han bilong yu.
31 Olsem na Pailat i tokim ol, Yupela kisim Em na kotim Em inap long lo bilong yupela. Olsem na ol Ju i tokim em, Em i tambu long mipela long kilim wanpela man i dai.
32 Ol i autim dispela bilong inapim dispela tok Jisas i bin mekim pinis, taim Em i makim wanem kain dai bai Em i dai.
33 Olsem na Pailat i go bek gen insait long haus kot na singautim Jisas na tokim Em, Yu King bilong ol Ju, o nogat?
34 Jisas i bekim tok long em, Ating yu tingim dispela na toktok, o sampela arapela i bin tokim yu olsem long Mi?
35 Pailat i bekim tok, Ating mi wanpela Ju, a? Ol lain bilong Yu na ol bikpris i bin putim Yu long han bilong mi. Yu bin mekim wanem samting?
36 Jisas i bekim tok, Kingdom bilong Mi i no bilong dispela graun. Sapos kingdom bilong Mi i bilong dispela graun, orait ol wokman bilong Mi bai i pait, bai wanpela man i no ken putim Mi long han bilong ol Ju. Tasol nau kingdom bilong Mi i no bilong dispela graun.
37 Olsem na Pailat i tokim Em, Orait, ating Yu wanpela king, a? Jisas i bekim tok, Yu tok olsem, Mi wanpela king. Long dispela as mama i bin karim Mi. Na long dispela as Mi bin i kam long dispela graun, bai Mi ken tokaut long olgeta samting i tru. Olgeta man bilong tok tru ol i save harim maus bilong Mi.
38 Pailat i tokim Em, Tok tru, em i wanem samting? Na taim em i mekim dispela tok pinis, em i go ausait gen long ol Ju na tokim ol, Mi no painim wanpela rong long Em.
39 Tasol yupela i gat wanpela pasin. Em i olsem, long taim bilong Pasova mi mas lusim i go long han bilong yupela wanpela man bilong kalabus. Olsem na ating yupela i laik bai mi lusim i go long yupela, King bilong ol Ju?
40 Na olgeta i singaut gen i spik, Yu no ken lusim dispela man, tasol Barabas! Na Barabas em i wanpela raskel.

SAPTA 19

1 Olsem na long dispela taim Pailat i kisim Jisas na wipim Em.
2 Na ol soldia i wokim wanpela hat long rop i gat nil, na ol i putim em antap long het bilong En. Na ol i putim long Em, klos i gat kala purpel,
3 Na ol i tok, Gude, King bilong ol Ju! Na ol i paitim Em long han bilong ol.
4 Olsem na Pailat i go bek long ol gen na tokim ol, Lukim, mi bringim Em i kam long yupela, bai yupela i ken save olsem, mi no lukim wanpela rong i stap long Em.
5 Olsem na Jisas i kam long ol, na ol i bin putim dispela hat long rop i gat nil na dispela klos i gat kala purpel i stap long Em. Na Pailat i tokim ol, Lukim dispela man!
6 Olsem na taim ol bikpris na ol plisman i lukim Em, ol i singaut strong i spik, Nilim Em long diwai kros! Nilim Em long diwai kros! Pailat i tokim ol, Yupela karim Em i go, na nilim Em long diwai kros. Long wanem mi no lukim wanpela rong i stap long Em.
7 Ol Ju i bekim tok long em, Mipela i gat wanpela lo, na dispela lo i tok, Em i mas i dai. Long wanem Em i bin tok olsem, Em i Pikinini Man bilong God.
8 Olsem na taim Pailat i harim dispela tok, em i pret moa yet.
9 Na em i go bek gen insait long haus kot na tokim Jisas, Yu bilong wanem ples? Tasol Jisas i no bekim tok long em.
10 Olsem na Pailat i tokim Em, Ating Yu no mekim tok long mi, a? Ating Yu no save long mi gat namba bilong nilim Yu long diwai kros, na mi gat namba bilong lusim Yu i go?
11 Jisas i bekim tok, Yu no gat namba liklik long daunim Mi, sapos God antap i no givim dispela long yu. Olsem na man i putim Mi long han bilong yu, sin bilong em i winim sin bilong yu.
12 Na long dispela taim Pailat i wok long painim rot bilong lusim Em i go. Tasol ol Ju i singaut strong i spik, Sapos yu lusim dispela man i go, yu no pren bilong Sisa! Man i mekim em yet i king, tok bilong en i save daunim Sisa.
13 Olsem na taim Pailat i harim dispela tok, em i bringim Jisas i kam ausait, na em i sindaun long sia bilong kot long wanpela ples ol i kolim Plua Ston, tasol long tokples Hibru, ol i kolim Gabata.
14 Na em i klostu long 12 klok long de bilong redim pasova. Na em i tokim ol Ju, Lukim King bilong yupela!
15 Tasol ol i singaut strong i spik, Rausim Em, rausim Em, nilim Em long diwai kros. Pailat i tokim ol, Ating bai mi nilim King bilong yupela long diwai kros, a? Ol bikpris i bekim tok, Mipela i gat wanpela king tasol, em i Sisa.
16 Olsem na em i givim Em long han bilong ol bilong nilim Em long diwai kros. Na ol i kisim Jisas na bringim Em i go ausait.
17 Na Em i karim diwai kros bilong Em yet, na Em i lusim taun na i go long wanpela hap graun ol i kolim hap graun bilong bun bilong het. Long tok ples Hibru ol i kolim Golgota.
18 Long dispela ples ol i bin nilim Em long diwai kros wantaim tupela arapela, long hap na long hap, na Jisas i stap namel.
19 Na Pailat i raitim wanpela het tok na putim dispela long het bilong diwai kros. Na dispela rait i tok, JISAS BILONG NASARET KING BILONG OL JU.
20 Olsem na planti Ju i ritim dispela het tok. Long wanem dispela ples ol i hangamapim Jisas long diwai kros, em i klostu tru long taun. Na em i raitim dispela tok long tok ples Hibru, na long tok ples Grik, na long tok ples Latin.
21 Olsem na ol bikpris bilong ol Ju ol i tokim Pailat, Yu no ken rait, King Bilong Ol Ju, tasol yu mas rait, Em i tok, Mi King bilong ol Ju.
22 Pailat i bekim tok, Samting mi raitim pinis, mi raitim pinis.
23 Olsem na taim ol soldia i nilim pinis Jisas long diwai kros, ol i kisim ol klos bilong En na brukim long 4-pela hap. Olgeta soldia wan wan i kisim wanpela hap. Na ol i kisim saket bilong Em. Tasol saket bilong En i no gat samap long en, ol i bin wokim dispela long wanpela laplap tasol.
24 Olsem na ol i toktok namel long ol yet, Yumi no ken brukim, tasol yumi mas pilai satu long en bilong makim em i bilong husat. Ol i mekim dispela bilong inapim dispela rait bilong God i tok, Ol i brukim klos bilong Mi namel long ol, na ol i pilai satu long saket bilong Mi. Olsem na ol soldia i mekim ol dispela samting.
25 Mama bilong Em wantaim susa bilong mama bilong En na Maria, meri bilong Klopas na Maria bilong Makdala, ol i sanap klostu long diwai kros bilong En.
26 Olsem na taim Jisas i lukim mama bilong En wantaim dispela disaipel Em i laikim tru, tupela i sanap klostu, Em i tokim mama bilong En, Meri, lukim pikinini man bilong yu!
27 Orait Em i tokim dispela disaipel, Lukim mama bilong yu! Na long dispela aua dispela disaipel i kisim em i go long haus bilong em yet.
28 Bihain long dispela, Jisas i save long olgeta wok i pinis nau, olsem bilong inapim rait bilong God Em i tok, Nek bilong Mi i drai.
29 Nau wanpela botol i pulap long viniga i stap klostu. Na ol i pulapim wanpela mosong bilong solwara long dispela viniga. Na ol i pasim long han bilong diwai hisop na putim i go long maus bilong En.
30 Olsem na taim Jisas i kisim dispela viniga pinis, Em i tok, Em i pinis. Na Em i daunim het bilong En, na lusim spirit bilong En i go.
31 Olsem na, ol Ju i askim Pailat long ol i mas brukim lek bilong ol, na ol i ken rausim ol long diwai kros. Long wanem em i taim bilong redim ol samting bilong pasova, na i no stret long lusim ol bodi i stap long diwai kros long de sabat, (long wanem dispela de sabat em i bikpela de).
32 Olsem na ol soldia i kam, na ol i brukim tupela lek bilong namba wan, na long arapela ol i bin nilim long diwai kros wantaim Jisas.
33 Tasol taim ol i kam long Jisas, ol i lukim Em i bin i dai pinis. Olsem na ol i no brukim tupela lek bilong En.
34 Tasol wanpela soldia i sutim sait bilong En long wanpela spia, na wantu tasol blut wantaim wara i kam ausait.
35 Na man i lukim dispela em i tokaut long dispela, na tok bilong en em i tru. Na em i save olsem em i tok tru, bai yupela i ken bilip.
36 Long wanem, ol dispela samting i kamap bai rait bilong God i ken kamap tru, Bai ol i no brukim wanpela bun bilong En.
37 Na gen narapela rait bilong God i tok, Bai ol i lukluk long Man ol i bin sutim.
38 Josep bilong Arimatia, em i wanpela disaipel bilong Jisas, tasol em i pret long ol Ju. Olsem na em i haitim dispela. Na bihain long ol dispela samting em i go long Pailat na askim em long em i laik kisim bodi bilong Jisas i go. Na Pailat i tok orait. Olsem na em i kam na kisim bodi bilong Jisas.
39 Na Nikodemus, man i bin i kam long Jisas namba wan taim long nait, em i kam tu na em i kisim i kam sampela gutpela sanda mur ol i bin abusim wantaim alos. Hevi bilong en inap long 34 kilo.
40 Olsem na tupela i kisim bodi bilong Jisas, na pasim em long waitpela laplap wantaim ol dispela sanda, olsem ol Ju i save mekim bilong planim daiman.
41 Na long ples ol i bin nilim Em long diwai kros, wanpela gaden i stap. Na long dispela gaden i gat wanpela matmat, bipo ol i no bin slipim wanpela man long en.
42 Na dispela matmat i stap klostu. Olsem na ol i slipim Jisas long dispela ples. Long wanem em i taim bilong ol Ju i redim ol samting bilong Pasova.

SAPTA 20

1 Long namba wan de bilong wik, Maria bilong Makdala em i kam long matmat long moningtaim tru, taim em i tudak yet. Na em i lukim ol i bin rausim pinis ston long dua bilong matmat.
2 Olsem na em i ran i go long Saimon Pita na long dispela arapela disaipel Jisas i bin laikim em tumas, na em i tokim tupela, Ol i tekewe Bikpela pinis long matmat, na mipela i no save ol i slipim Em we.
3 Olsem na Pita wantaim dispela arapela disaipel tupela i go kamap long matmat.
4 Na tupela i ran wantaim. Na dispela arapela disaipel i winim Pita long ran, na em i kamap pastaim long matmat.
5 Na em i lindaun na lukluk insait, na em i lukim ol waitpela laplap tasol i stap. Tasol em i no i go insait yet.
6 Bihain Saimon Pita i bihainim em i kam, na em i go insait long matmat na lukim ol waitpela laplap i stap.
7 Na em i lukim dispela arapela liklik laplap ol i bin karamapim het bilong en. Em i no i stap wantaim ol arapela waitpela laplap, tasol Em i bin raunim dispela na putim i stap long wanpela ples bilong em yet.
8 Nau dispela arapela disaipel i bin kamap long matmat pastaim, em tu i go insait, na em i lukim, na em i bilip.
9 Long wanem long dispela taim ol i no save yet long dispela rait bilong God long Em i mas kirap bek long matmat.
10 Nau dispela tupela disaipel i go bek gen long haus bilong tupela yet.
11 Tasol Maria i sanap ausait long matmat na krai i stap. Na taim em i krai yet, em i lindaun na lukluk insait long matmat.
12 Na em i lukim tupela ensel i gat waitpela klos, tupela i sindaun i stap. Wanpela i sindaun long het, na arapela i sindaun long lek, long ples bodi bilong Jisas i bin i slip long en.
13 Na tupela i tokim em, Meri, bilong wanem yu krai? Em i tokim tupela, Long wanem ol i bin tekewe Bikpela bilong mi. Na mi no save wanem hap ol i bin slipim Em.
14 Na taim em i bin tok olsem, em i tanim em yet na lukim Jisas i sanap i stap. Na em i no save olsem, Em i Jisas.
15 Jisas i tokim em, Meri, bilong wanem yu krai i stap? Yu painim husat? Em i ting dispela em i man bilong lukautim gaden, na em i tokim Em, Bikpela man, sapos yu bin karim Em i go long narapela hap, yu mas toksave long mi long hap yu bin slipim Em, na bai mi go na kisim Em i go.
16 Jisas i tokim em, Maria. Em i tanim em yet na tokim Em, Rabonai. As bilong dispela tok em i Tisa.
17 Jisas i tokim em, Yu no ken putim han long Mi. Long wanem Mi no bin go antap yet long Papa bilong Mi. Tasol yu mas i go long ol brata bilong Mi, na tokim ol, Mi go antap, long Papa bilong Mi, na Papa bilong yupela, na long God bilong Mi, na long God bilong yupela.
18 Maria bilong Makdala em i kam na tokim ol disaipel long em i bin lukim Bikpela, na long Em i bin tokim em long ol dispela samting.
19 Olsem na long dispela de tasol, em i apinun tru bilong namba wan de bilong wik, taim ol i pasim ol dua bilong haus ol i bung long em, long wanem ol disaipel i pret long ol Ju. Jisas i kam na sanap namel long ol na tokim ol, Bel isi i go long yupela.
20 Na taim Em i mekim dispela tok pinis, Em i soim tupela han bilong En na sait bilong En. Nau taim ol disaipel i bin lukim Bikpela, bel bilong ol i amamas.
21 Olsem na Jisas i tokim ol gen, Bel isi i go long yupela. Olsem Papa bilong Mi i bin salim Mi i kam, olsem tasol Mi salim yupela i go.
22 Na taim Em i mekim dispela tok, Em i winim win long ol na tokim ol, Yupela kisim Holi Spirit.
23 Sapos yupela i lusim ol sin bilong sampela man, ol sin bilong ol i lus pinis. Na sapos yupela i pasim ol sin bilong sampela man, ol sin bilong ol bai i stap yet.
24 Tasol wanpela bilong ol 12-pela, Tomas, ol i kolim Didimas, em i no i stap wantaim ol taim Jisas i bin kam long ol.
25 Olsem na ol arapela disaipel i tokim em, Mipela i lukim Bikpela pinis. Tasol em i tokim ol, Sapos mi no lukim mak bilong ol nil long han bilong En, na putim pinga bilong mi insait long mak bilong ol nil, na sutim han bilong mi i go insait long sait bilong En, bai mi no bilip.
26 Na 8-pela de bihain, ol disaipel bilong En i bung insait gen, na Tomas i stap wantaim ol. Na ol i pasim ol dua pinis na Jisas i kam sanap namel long ol na i tok, Bel isi i go long yupela.
27 Na Em i tokim Tomas, Yu putim pinga bilong yu i kam, na lukim han bilong Mi. Na yu putim han bilong yu i kam, na sutim i go insait long sait bilong Mi. Na yu no ken sakim bilip, tasol yu mas bilip.
28 Na Tomas i bekim tok long Em i spik, Bikpela bilong Mi, na God bilong Mi.
29 Jisas i tokim em, Tomas, yu bilip long wanem yu bin lukim Mi. Blesing i stap long ol man i no bin lukim, tasol ol i bilip pinis.
30 Na Jisas i wokim planti arapela mak tu long ai bilong ol disaipel bilong En, tasol mi no raitim ol dispela long dispela buk.
31 Tasol mi raitim ol dispela, bai yupela i ken bilip long Jisas Em i Kraist, Pikinini Man bilong God. Na taim yupela i bilip yupela i ken kisim laip long nem bilong Em.

SAPTA 21

1 Bihain long ol dispela samting Jisas i soim Em yet gen long ol disaipel long raunwara bilong Taibirias. Na Em i soim Em Yet long dispela pasin.
2 Saimon Pita, tupela Tomas, ol i kolim Didimas, na Nataniel bilong Kena insait long Galili, na tupela pikinini man bilong Sebedi, na tupela arapela disaipel bilong En, ol i stap wantaim.
3 Saimon Pita i tokim ol, Mi go bilong painim pis. Ol i tokim em, Mipela tu bai i go wantaim yu. Na wantu ol i go na kalap long wanpela bot. Na long dispela nait ol i no kisim wanpela pis.
4 Tasol taim moningtaim i kamap pinis, Jisas i sanap long nambis. Tasol ol disaipel i no save olsem, Em i Jisas.
5 Olsem na Jisas i tokim ol, Ol pikinini, ating yupela i gat sampela kaikai? Ol i bekim tok long Em, Nogat.
6 Na Em i tokim ol, Tromoi umben i go long han sut bilong bot, na bai yupela painim pinis. Olsem na ol i tromoi, na ol i kisim bikpela lain pis tru, olsem ol i no inap pulim umben.
7 Olsem na dispela disaipel husat Jisas i save laikim em tru, em i tokim Pita, Em i Bikpela. Olsem na taim Saimon Pita i harim olsem, Em i Bikpela, em i pasim saket bilong en, (long wanem em i stap skin nating), na em yet i kalap i go insait long raunwara.
8 Na ol arapela disaipel i kam long wanpela liklik bot. (Long wanem ol i no stap longwe long sua, tasol ol i stap inap olsem 100 meta tasol), na ol i pulim i kam umben wantaim ol pis.
9 Long taim ol i kam pinis long nambis, ol i lukim wanpela paia i stap, na pis i stap antap long en, na bret tu i stap.
10 Jisas i tokim ol, Yupela kisim i kam sampela bilong ol pis yupela i bin kisim nau.
11 Saimon Pita i kirap i go, na pulim umben i kam sua na em i pulap long ol bikpela pis. Em i gat 153 olgeta. Na em i planti tumas, tasol umben i no bruk.
12 Jisas i tokim ol, Yupela kam na kaikai. Na i no gat wanpela disaipel inap askim Em, Yu husat? Long wanem ol i save pinis Em i Bikpela.
13 Olsem na Jisas i kam na kisim bret na givim long ol. Na Em i givim pis long ol tu.
14 Dispela em i namba tri taim Jisas i bin soim Em yet long ol disaipel bihain long taim Em i bin kirap bek long matmat.
15 Olsem na taim ol i kaikai pinis, Jisas i tokim Saimon Pita, Saimon, pikinini man bilong Jonas, yu laikim tru Mi moa long ol dispela samting? Pita i tokim Em, Yes, Bikpela, Yu save mi laikim Yu tumas. Jisas i tokim em, Yu givim kaikai long ol pikinini sipsip bilong Mi.
16 Jisas i tokim em gen, namba tu taim, Saimon, pikinini man bilong Jonas, yu laikim tru Mi? Pita i tokim Em, Yes, Bikpela, Yu save mi laikim Yu tumas. Jisas i tokim em, Yu mas givim kaikai long ol sipsip bilong Mi.
17 Jisas i tokim em namba tri taim, Saimon, pikinini man bilong Jonas, yu laikim Mi tumas? Pita em i bel hevi, long wanem Jisas i bin askim em namba tri taim, Yu laikim Mi tumas? Na Pita i tokim Em, Bikpela, Yu save long olgeta samting. Yu save olsem mi laikim yu tumas. Jisas i tokim em, Yu mas givim kaikai long ol sipsip bilong Mi.
18 Tru tumas Mi tokim yu, taim yu stap yangpela yet, yu save pasim let bilong yu yet, na yu save wokabaut long laik bilong yu yet. Tasol taim yu kamap lapun, bai yu litimapim han bilong yu, na narapela bai i pasim let long yu, na kisim yu i go long ples yu no laik i go long en.
19 Dispela Em i autim bilong makim olsem wanem Pita i mas i dai bilong litimapim nem bilong God. Na taim Em i mekim dispela toktok pinis, Jisas i tokim em, Yu bihainim Mi.
20 Nau Pita i tanim na lukim dispela arapela disaipel Jisas i save laikim tru, em i bihainim ol i kam. Em i dispela disaipel i bin slipim het bilong en long bros bilong Jisas long apinun kaikai na tok, Bikpela, wanem man bai i givim Yu long han bilong ol birua?
21 Pita i lukim em na tokim Jisas, Bikpela, dispela man bai i mekim wanem?
22 Jisas i tokim em, Sapos Mi laik long em i stap inap long taim Mi kam bek, em i wanem samting long yu yet? Yu bihainim Mi.
23 Olsem na dispela tok i go nabaut long ol brata long dispela disaipel bai i no i dai. Tasol Jisas i no tokim em, Bai em i no i dai. Tasol Em i tokim em, Sapos Mi laikim em i stap inap long taim Mi kam bek, em i wanem samting long yu yet?
24 Em i dispela disaipel tasol nau i tokaut long ol dispela samting, na em i raitim pinis dispela samting. Na yumi save olsem, toktok bilong en, em i tru.
25 Na tu i gat planti arapela samting Jisas i bin mekim. Tasol mi ting, sapos man i raitim olgeta wan wan samting, dispela graun yet i no inap holim olgeta buk ol i mas raitim. Tru.